Usurbilgo makroproiektua baztertu eta Adunan jarriko du egoitza Elkar taldeak | Kultura | Naiz\n2021 URT. 22 - 06:45h\nUsurbilgo makroproiektua baztertu eta Adunan jarriko du egoitza Elkar taldeak\nElkar taldeak Adunako Haizpe industrialdean jarriko du bere egoitza berria, NAIZek jakin ahal izan duenez. Egoera ekonomikoagatik, aurreikusita zeuzkan inbertsioak birplanteatu eta, Gureak-ekin batera, Usurbilen hitzartutako proiektu handia baztertu du argitaletxeak. Proiektua bera, kili-kolo.\nZapategi eremuan, Urbilen parean, aurreikusita zegoen proiektuaren maketa, Elkar eta Gureak taldearen egoitzekin. (USURBILGO UDALA)\nKolpe latza izan da pandemia maila guztietan. Arlo ekonomikoan, suntsigarria. Horren adibide garbia, duela hiru bat urte Usurbilen Michelinek utzitako oruberako iragarritako makroproiektuarekin gertatu dena: Usurbilgo Udalak, Elkarrek eta Gureak taldeak atzo elkarrekin argitaratutako komunikatuan, Elkar argitaletxeak proiektua utzi duela iragarri zen. «Covid-19ak sortutako testuinguru latzak behartuta», komunikatuak dioenez, Elkarrek ez du aurrera egingo bere egoitza berria Usurbilen eraikitzeko proiektuarekin eta, ondorioz, Gureak taldea, egitasmoaren beste ‘hanka’, beste aukera batzuk ikertzen ari da uneotan.\nAlbistea kolpe gogorra izan da Usurbilentzat, Udalak berak aitortu duenez, «mimo handiz landutako proiektua izan baita hasieratik: ahalegin handia egin zen eta da, eta horri esker lortu zen proiektua Usurbilera eraman ahal izatea. Ez da berri ona ez Usurbilgo Udalarentzat ez Usurbilgo herriarentzat».\nNAIZek jakin ahal duenez, Elkarrek Tolosaldeko Aduna herriko Haizpea industrialdeko eraikin bat hautatu du azkenean. Asmoa urte honetan bertan bertara joatea da. Oso ondo komunikatuta dago industrialdea, autobidearen ondoan, eta Adunan bertan dute egoitza beste enpresa berritzaile batzuek, esaterako, Irizar e-mobility, Europako elektromugikortasun lehen planta. Elkarreko iturrien arabera, Adunako egoitza berriak «inbertsioa txikiagoa eskatuko du. Usurbilen lurra geneukan, baina lur horretan eraiki behar genuen; Adunan dagoeneko egindako dagoen eraikin bat hartu eta hura moldatuko dugu».\nKulturaren sektorearen krisiaren aurrean adi ibili behar izan du argitaletxeak, nahitaez. «Beti jokatu izan dugu tentuz –aitortu digute–. Baina lehenengo urteko pandemiak honakoa esatera behartu gaitu: aizu, inbertsio batzuk ezinezkoak dira orain, birplanteatu egin behar ditugu».\nInbertsioa handia zen; garaiak ere, desberdinak ziren egitasmoarekin hasi zirenean. Hastapena 2018ko urriaren kokatu behar da. Michelin enpresak Urbil merkataritza gunearen parean utzitako orube bat amets urbanistiko eta ekonomiko baten hazia bilakatu zen: inklusibitatea eta euskal kultura uztartuko zituen eraikin multzo bat sortzeko ametsa ernatu zen.\nElkar zein Gureak taldeek zituzten beharrak proiektu bakar batean elkar zitezkeela ikusita, proiektu bateratu bat landu dute azken urteotan Usurbilgo Udalak eta aipatu bi taldeek. Usurbilgo Zapategi eremuan kokatu eta hirigintza hitzarmen batean bildu zuten egitasmoa.\nHiru aldeek kaleratutako komunikatuan, horrela aipatzen da egitasmoa: «Elkarrek bere jarduera eta biltegia bilduko lituzkeen pabiloi bat eraikitzeko beharra zuen, azken urteetan banaketaren arloan izandako garapena tarteko. Gureak-en kasuan, lau pabiloi eraikitzekoak ziren. Lasarteko tailerra zaharkitua gelditua zitzaien, eta horrek eragindako beharrei erantzuteaz gain, Donostian zein Errenterian dituen zenbait lantoki ere bertara aldatzeko asmoa zuten. Proiektuaren dimentsioaren adierazle, Usurbilera eramatekoak ziren lanpostu kopurua: guztira, 950. Udalarentzat, proiektuaren izaerak bat egiten zuen guztiz Usurbilekin: batetik, Elkarrek euskararen eta euskal kulturaren egiten duen zabalkunde lanagatik eta, bestetik, Gureak-ek arlo sozialean inklusibotasuna bultzatzen egiten duen lanagatik».\n2018an hirigintza hitzarmena aho batez onartu zuen Usurbilgo udalbatzak. Michelinek Zapategin libre utzitako gunea erosi eta, hitzarmen baten bidez, Usurbilen Michelinek dituen lurrak bi gunetan banatu ziren: alde batetik, gurpilak egiteko Michelinek erabilitako 70.096,39 metro karratuak; bestetik, Gureak eta Elkar taldeen eraikin berrien kokagunea, 45.562 metro karratukoa.\nMarkel Olano Gipuzkoako ahaldun nagusia berak eman zion babesa egitasmoari, proiektu «ilusionagarri» hau «erreferente» bihurtuko zelakoan «bai lurraldearentzat, baita Euskal Herri osoarentzat ere» arlo sozioekonomiko eta kulturalean.\nGureak eta Elkar taldeei beraien egungo egoitzak txiki geratu zitzaizkien; hori zen Usurbilera lekualdatzeko arrazoia. Esaterako, Gureak-ek aurreko lau urteotan jarduera bikoiztu zuen. Elkar Fundazioak, berriz, liburuaren kate osoa bere baitan hartzen duen enpresa taldea osatzen du eta, orduko datuen arabera, Fundazioko enpresen artean 121 milioi euroko negozio-zifra zuten 2017an. 450 langile zituen taldeak guztira.\nUsurbilgo Udalaren webgunean oraindik zintzilikatuta dagoen proiektuaren arabera, aurrekontua 45 milioi eurokoa zen; horietatik 27 Gureak jarriko lituzke eta 18 Elkarrek. Elkarrek eraikin bakarra egin behar zuen; Gureak-ek lau. Lanen hasiera 2020ko erdialderako zegoen aurreikusita, baina pandemiak dena atzeratu zuen.\nOrain egoera aldatu da, erabat. Usurbilgo Udalak aipatutakoaren arabera, «egoera zaila kontuan hartuta ere, aurrera egiteko konpromisoa izan du (Elkarrek), egoitza berrirako plana eginez, baina covid19-ak beste irtenbide bat topatzera behartu ditu. Ez da Elkarren gustuko erabakia izan, taldeak ikusten baitzuen Usurbilen zuela bere beharretarako propio egokitutako egoitza eraikitzeko aukera.\nBaina une honetako egoerak enpresa behartzen du baliabideak neurriz erabiltzera, ziurtatu behar baitu hurrengo urteetan bere jarduerak aurrera jarraituko duela eta lanpostuei eusteko gaitasuna izango duela».\nGureak taldeari dagokionez, bakarrik ezin dio aurre egin aurrez adostutako proiektuari. «Antolamendu berri bat lantzen ari dira, eraikigarritasuna eta karga urbanistikoak jaitsita, Gureak Usurbilen gelditzeko ahaleginean», atzo kaleratutako komunikatuan aipatutakoren arabera. Antolamendu berri horrek, hainbat hirigintza-tramite berregitea eskatzen du.\nGureak taldearentzat lehen aukera Zapategi eremuak izaten jarraitzen duen arren, beste aukera batzuk ere aztertzen ari da, esaterako, Zubietako Eskuzaitzetako industrialde berria. «Une honetan, kronograma bat lantzen ari gara, eta apirilaren amaiera aldera behin betiko erabakia hartu nahiko luke Gureak-ek», azaldu dute.\nElkarrek ez du aurrera egingo bere proiektu berria Usurbilen eraikitzeko egitasmoarekin


Karel Jaromír Erben - Wikipedia, entziklopedia askea.\nKarel Jaromír Erben, Jana Vilímkak egindako erretratua. Irudi gehiago\nMiletín, 1811ko azaroaren 7a\nPraga, 1870eko azaroaren 21a (59 urte)\nitzultzailea, poeta, musikologoa, historialaria, artxibozaina, kazetaria, idazlea, etnografoa, collector of fairy tales (en) , prosalaria, bildumagilea, legelaria eta editorea\nMaćica Serbska (en)\nJarmil Erben, J. E. Miletínský eta Květomil Podlipský\nKarel Jaromír Erben (Miletín, Austria, 1811ko azaroaren 7a - Praga, Austria-Hungaria, 1870eko azaroaren 21a) txekierazko poeta, etnografoa eta filologoa izan zen. Testu zaharrak, Jan Husen txekierazko obrak eta lehen txekiera literaturaren antologia bat eman zituen argitara. Erbenenak dira Bohemiako kantu nazionalak (1842-1845), Ehun ipuin eta eslaviar herrietako elezaharrak (1865). Balada- eta poema-bilduma bikain bat eskaini zuen 1853. urtean, Elezahar nazionalak izenaz.


Morfologia lexikoa eta flexio-morfologia [Sareko Euskal Gramatika]\nAurreko puntuetan ikusi dugu hitzak zer morfema motaz osatuak egon daitezkeen. Hori kontuan hartuta, eta morfema horiek nolako egitura eratzen duten, bi atal nagusi bereizi dira morfologian: flexioa aztertzen duena, eta lexikoa aztertzen duena. Horregatik, flexio morfologiaz eta morfologia lexikoaz edo morfologia deribazionalaz hitz egiten dugu.\nMorfologia lexikoak hitz berriak nola sortzen diren aztertzen du, eta flexio-morfologiak, berriz, hitz baten aldaera desberdinak.\nMorfologia lexikoa: hitz berriak nola sortzen diren aztertzen duen diziplina\nFlexio-morfologia: hitz baten aldaerak aztertzen dituen diziplina\n‘Hitz’ eta ‘tema’ren arteko bereizketan oinarrituta, berriz, esango dugu morfologia lexikoaren aztergaia tema konplexuak direla (bai dagoeneko hizkuntzak sortuak dituenak, bai tema konplexu berriak sortzeko dauden bideak); eta flexio-morfologiak, ostera, tema beraren gainean eraikitako hitzen forma desberdinen analisia egiten du, hau da, forma desberdin horiek nola osatzen diren aztertzen du.\nFlexioaren kasuan, operazio morfologiko nahitaezkoak izaten dira, erregularrak eta emankortasun osokoak. Morfologia lexikoa (generatibisten artean Morfologia Deribazional izenaz ere ezagutzen dena), ostera, hitzak eratzeari dagokio, eta sortze ahalmen horretan ez da erregulartasun osorik izaten, hutsuneak egoten dira eta irregulartasunak; hitzak sortzeko erregelen emankortasuna ere aldakorra izan ohi da. Aditz batetik, esaterako, izen bat baino gehiago erator dezakegu, adiera desberdina dutenak (idazle eta idazkari, esaterako; edo erreki, erreketa eta erredura). Halaber, hitz eratorri batek adiera bat baino gehiago izan dezake, hala nola sarrera izenak, ‘sartzea’, ‘sartzeko lekua’, ‘sartzeko txartela’ adieraz baitezake.\nHitz eratorriak eta hitz elkartuak\nSarrerakoan aipatu dugu hitzaren gramatika aztertzen duen diziplina dela Morfologia, hau da, hitzen egitura aztertzen duena. Egitura hori nolakoa izan daitekeen ikusteko, har dezagun perpaus bat:\nLagunak lore politak erosi ditu.\nPerpaus horrek bi atal nagusi ditu:\nlagunak → izen sintagma\nlore politak erosi ditu → aditz sintagma\nAldi berean, aditz sintagma beste bi atalek osatzen dute:\nlore politak → osagarri zuzena\nerosi ditu → aditza\nBestalde, hitzak (“idaztean bi zuriuneren artean doan elementua”) bost daude perpaus horretan: lagunak, lore, politak, erosi eta ditu. Hitz horietako batzuk elementu bakar batez daude osatuta, baina beste batzuk elementu bat baino gehiagoz:\nlagunak → lagun-a-k\nlore → lore\npolitak → polit-a-k\nerosi → eros-i\nditu → d-it-u 1\nLore hitzak ez dauka barne-egiturarik, ezin dugu beheragoko elementu morfologikorik bereizi; gainerakoek, berriz, elementu bat baino gehiago daukate. Hain zuzen ere, elementu horien inguruan arituko gara atal honetan.\nGogoratu: Morfema esaten zaie esanahia duten unitate txikienei, gehiago zati ezin daitezkeenei, eta horien artean morfema askeak, beregainak, eta morfema lotuak, hizkiak, bereizten dira; ematen duten informazioaren arabera, morfema lexikoak eta morfema gramatikalak ere bereiz daitezke. Ondorengo lerroetan aztertuko ditugu batzuen eta besteen arteko berezitasunak.\nAdibide horretako elementuak ezberdinak dira, bai esanahiz noski, bai formaz. Formari gagozkiola, beregain edo askeak dira elementuetako batzuk, independenteak: lagun, liburu, polit, eros. Kategoria lexiko jakin bat dute horiek: izena (seme, liburu), adjektiboa (polit), aditzoina (eros); informazio lexikoa ematen dute, morfema lexiko beregainak dira. Beste osagai batzuk, aldiz, ezin dira aske erabili, beste elementu bati lotuta behar dute, hizkiak dira: -a, -k (bi daude perpaus horretan eta ezberdinak dira: lehenengoan 'nork' subjektua markatzen du eta bigarrenak, aldiz, plurala), d-, -it-, u. Informazio gramatikala ematen dute horiek: sintagmak osatzeko beharrezko diren elementu gramatikalak adierazten dituzte -artikulua, numeroa, kasu-marka-, edo, aditzetan, aspektua, aldia, pertsona, numeroa… Kategoria funtzionalak dira horiek guztiak.\nInformazio gramatikala ematen dute, halaber, aditz laguntzaileari lotuta mendeko perpausa zer motatakoa den, perpaus nagusian zer funtzio sintaktiko betetzen duen adierazten duten hizkiek: -ela, -en, ba-… Badira, bestalde, informazio gramatikala ematen duten hitz beregainak ere: eta, baina, hala ere, ezen… Horiek guztiak aztertzen dituen atala Flexio morfologia da, hau da, kategoria funtzionalak, informazio gramatikala ematen duten hitz eta hizkiak aztertzen dituen morfologiaren atala. Morfema gramatikalak (lotuak zein beregainak) aztertzen ditu, beraz, flexio-morfologiak, horietatik gehienak morfema lotuak, hizkiak dira; baina badira morfema gramatikal beregainak ere, goraxeago ikusi dugun moduan; aipatu ditugunez gain, -z gain, -en gainean, -i buruz motako postposizioek ere funtzio gramatikalak adierazten dituzte. Diskurtso-markatzaileak ere -hots, alegia, zehazki, hau da, hurrenez hurren, hain zuzen…-, flexio-hizki izan ez arren, jatorrizko balioa galdu eta diskurtsoko atalen arteko lotura egiteko baliatzen ditugun heinean, ez daude hain urrun morfema gramatikaletatik.\nHoriez guztiez gain, bestelako hizkiak ere badira. Azter dezagun beste adibide hau:\nEgun eguzkitsuak maite ditut.\nPerpaus horretan badira orain arte aipatu ditugun sailetako elementuak: egun, maite, -a, -k, d-, -it-, -u-, -t; baina eguzkitsu ezberdina da, beste bi elementutan zati baitezakegu: eguzki eta -tsu. Ikus beste adibide hau ere: bakardadea mingarria da. Horko bakardade eta mingarri hitzen egitura hau da:\nbakardade: bakar + -dade\nmingarri: min + -garri\nBi hitz horietan, lehen osagaia beregaina da, baina bigarrena (atzizkia) ez, beste elementu bati lotuta agertzen da beti. Hala ere, osagai lotu horiek ez dute aurrekoek bezala funtzio gramatikalik (-a, -k…) adierazten. Kategoria lexiko bateko oinarri bati lotuta, beste kategoria lexiko bat osatzen dute:\nbakar (adjektiboa) + -dade > bakardade (izena)\nmin (izena) + -garri > mingarri (adjektiboa)\neguzki (izena) + -tsu > eguzkitsu (adjektiboa)\nAdjektibo bati atzizki bat erantsiz izen bat sortu da lehenengo hitzean; izen bati atzizki bat erantsiz adjektibo bat eraiki da beste bietan.\nOsagai lotu horiek esanahi lexikoa dute, ‘nolakotasuna’, ‘ugaritasuna’, ‘joera, erraztasuna’ adiera gehitzen diote aurretik duten osagaiari, izen, adjektibo edo aditzoinari. Horrenbestez, eguzkitsu, bakardade, mingarri… hitzek ere hainbat osagai dituzte eta horien egitura ere azter daiteke, baina ez daukate flexio hizkirik. Hitz eratorri esango diegu.\nIkus beste hitzok: liburu-denda, aiton-amonak, hankaluze, itxuraldatu… Aurreko adibideek bezala, hitz hauek ere osagai bat baino gehiago dauzkate, baina haiekin alderatuta, osagai hauek beregainak dira denak:\nliburu-denda (izena) = liburu (izena) + denda (izena)\naiton-amonak (izena) = aitona (izena) + amona (izena) + -a (artikulua) + -k (plural marka)\nhankaluze (izenondoa) = hanka (izena) + luze (izenondoa)\nitxuraldatu (aditza) = itxura (izena) + aldatu (aditza)\nLiburu-denda izena da, eta aldi berean beste bi izenez dago osatuta: liburu eta denda. Aiton-amonak hitzak ere bi izen dauzka barnean, aitona eta amona (-a (artikulua) eta -k (plural marka) ere baditu). Hankaluze adjektiboak ere beste bi elementu ditu barnean: hanka izena eta luze adjektiboa. Orobat, itxuraldatu aditzak itxura izena eta aldatu aditza dauzka azpian. Kategoria lexikoak dira guztiak, beste kategoria lexiko batzuez osatuak. Hitz elkartu esango diegu.\nHain zuzen ere, eguzkitsu, mingarri, bakardade, liburu-denda, itxuraldatu eta antzeko hitzen egitura aztertzen duen morfologia atala Morfologia lexikoa da. Kategoria lexiko bati hizkiak erantsiz beste kategoria lexiko bat sortzeko erregelak edo bi kategoria lexiko elkartuz beste kategoria lexiko bat sortzeko erregelak aztertzen dituen diziplina da Morfologia lexikoa. Informazio lexikoa ematen duten hitzen egitura aztertzen du, hitzen egitura aztertzeko eta hitz berriak sortzeko hizkuntza batek daukan erregela-multzoa.\nHorrenbestez, morfologia lexikoa bi azpiataletan banatzen da: eratorpena eta hitz-elkarketa. Bi elementu aske, beregainez osatzen dira hitz elkartuak, bi kategoria lexiko elkartuz beste kategoria lexiko bat sortzen da: idazmakina, seme-alabak, sudurluze, zuri-urdin… Hitz elkartuak sortzeko erregelak, hitz-elkarte motak, eta abar aztertzen ditu hitz-elkarketak. Hitz eratorrietan, aldiz, ikusi dugunez, elementuetako bat askea da, beregaina; eta oinarri horri hizki bat, morfema lotu bat erantsiz sortzen da hitz berria: des-berdin, aldapa-tsu, garbi-tasun, okin-degi, nazka-garri, oldar-kor… Hitz eratorriak nola eta zein erregelaren bidez sortzen diren aztertzen du eratorpenak.\n1 aditz laguntzailea aztertzean ikusiko da amaieran badela ikusten ez den, morfologian gauzatzen ez den elementu bat, lagunak subjektuari dagokiona\nEuskara Institutua, EHU, "Morfologia lexikoa eta flexio-morfologia", Sareko Euskal Gramatika (SEG), www.ehu.eus/seg


Oheburua eta langetak apaintzea | Consumer\nOheburua eta langetak apaintzea\nPinturaren koloreak gelako gainerako altzariekin konbinatu edo alderatu behar du\nGela bateko oheburua eta langetak zurezkoak badira eta itxura azkar eta erraz berritu nahi bada, asko ordaindu gabe, beste kolore batekin apaindu daitezke, baina armairuarekin eta gaueko mahaitxoekin konbinatuta.\nAltzaria xaflatuta badago, xafla kendu eta xafla batez berotu beharko da, lotzen duen buztana zurarekin aska dadin, eta espatula batekin kendu. Xaflak kendu ondoren, zura ondo lixatu behar dugu, isats-hondarrak eta txapa zati txikiak kentzeko.\nKomeni da zura izurririk gabe dagoela egiaztatzea. Zatiren bat hondatuta badu, zur komertzialezko pastarekin estaliko dugu, edo arotz-buztana eta zerrautsa nahasita.\nKonponketak egiteko erabili dugun materiala lehortu ondoren, konpondutako eremuak lixatuko ditugu, gainazal leuna lortzeko eta, hartara, konponketa ez hautemateko.\nKasu honetan goiburua eta langetak beltzak pintatzea erabaki dugu. Horretarako, esku bat jarriko diogu zurari, kolorez margotu aurretik. Nahi izanez gero, moldura zuri batzuk jar ditzakegu berritzea handitzeko.\nOhea berriz dekoratzeko beste aukera batzuk ere badaude: betoa agerian uztea. Gehiago nabarmentzeko, hortzetako eskuila pasa behar dugu zainaren noranzkoan, gehiegi estutu gabe, zura ez kaltetzeko. Ondoren, tapoi bat eta tindagai edo tindagai berniz bat emango dizkiogu. Azken hori izango da aukerarik onena, zura berniz geruza bat balitz bezala babesten baitu, baina zaina agerian utziz.\nLore-motibo bat edo motibo poligonalak dituen zenefa bat ere aplika diezaiokegu goiburuaren erdian, eta adar batzuk marraztu haren goiko bi izkinetan hostoekin. Dekorazioa haurrentzako gela baterako bada, decoupagearen teknika erabil dezakegu, adibidez, marrazki bizidunetako pertsonaiak erabiliz dekoratzeko.\nLangetak goiburuaren kolore berarekin pintatuko ditugu, baina zabalak badira, errauts batekin ere apaindu ditzakegu, autokargarria izan baitaiteke. Aukera hau hautatzen baduzu, ondoren emango dizugun berniz-geruza batekin babestuko dugu.\nBuru kolore largueros-eu madera-eu ohe


Fermin Muguruza eta Raül Refree – SBO – Black is Beltza\nBlack is Beltza>Black is Beltza>Fermin Muguruza eta Raül Refree – SBO\nHain zuzen ere, “Black is Beltza”ko soinu banda izan da Fermin eta Raül berriz ere elkartu dituena, eta soundtrack-eko zenbait abesti Raülek sinatu ditu, moldatzaile eta produktore lanak egiteaz gain. Artista katalanak medium lana egin du, irudien akonpainamendu musikala imajinatzeko garaian Muguruzaren buruan pilatuta zeuden ideia guztiak bideratzen lagundu baitio, era horretan hirurogeiko hamarkadaren bigarren erdialde nahasian girotutako istorio bat kontatzeko, New Yorketik Kubara doana, Mexiko, Aljer edo Montrealen barrena. Horrenbeste eszenatoki eta pertsonaia egonik, beste horrenbeste erritmo, genero eta musikari behar ziren, eta bai Ferminek bai Raülek beren agendak erabili dituzte, nekez berdindu daitekeen artista zerrenda biltzeko.\nThe Velvelettes-en erreskatea, eta Iseo edo Anariren ahots bereziak. Atzera begirako keinua Negu Gorriak-i, eta Maika Makovski-ren edo Ana Tijoux-en nortasun indartsua. Manu Chao kamarada eta Sonido Gallo Negro ikaragarriak. Erraza da Ferminen proiektuak name-dropping liluragarri eta amaiezin bihurtzea, baina soinu banda osatzen duten ekarpenetatik haratago, soinu diskurtsoa sendoa da bere aniztasunean, ekarpen bakoitzak batu egiten duelako, eta den-denak helburu bakar batera biltzen direlako: begirada poliedriko baina era berean koherente bat egituratzea. Zeremonialari gisa, Muguruzak distira egiten du ahotsa protagonista duen errepertorio bat modulatuz, eta bidaia musikal bat sortzen du, elkarrizketaz, giro soinuz edo izaera atmosferikoko mezu laburrez zipriztindua, entzulea pertsonaien eta istorioaren testuinguruan kokatu dadin, baita filmeko fotogrametatik haratago ere.\nAzken batean, diskoa biltzen duen multimedia tresna hori, Ferminen ibilbidean behin eta berriz agertzen diren lekuak bisitatzen dituena, Ferminen lanaren metafora bat baino ez da, elkarri lotuta dauden abestietan, lotura historiko eta artistikoetan, konplizitate pertsonaletan eta jarrera erostezin batean oinarrituta eraikia, berriz ere “Black is Beltza”ko abesti bakoitzean ageri dena, sorkuntza era banaezinean konpromisoari lotuta baino ulertzen ez duen artista baten ikur gisa. Gauza bera gertatzen zaio Raüli. Eta horrexegatik ulertu dute elkar horren ongi.


Irekia Eusko Jaurlaritza - Gobierno Vasco :: Cristina Uriarte eta Bingen Zupiria sailburuek 2019ko Ibilaldiaren irekiera ekitaldian parte hartu dute\nCristina Uriarte eta Bingen Zupiria…\nCristina Uriarte eta Bingen Zupiria sailburuek 2019ko Ibilaldiaren irekiera ekitaldian parte hartu dute\n\nUriarte_Ibilaldian.JPG Iturria: Irekia\n\n858b0952-7d0f-4618-bf97-235619a7a01e.JPG Iturria: Irekia\n\nIMG_1749.JPG Iturria: Irekia\n\nIMG_1748.JPG Iturria: Irekia\n\nIMG_1750.JPG Iturria: Irekia\nHezkuntza Lege berriaren prozedura administratiboari hasiera ematen dion kontsulta publikoa irekita dagoela azaldu du Hezkuntza Sailburuak\nCristina Uriarte Hezkuntza sailburuak Bizkaiko Ikastolen aldeko Ibilaldia festaren irekiera ekitaldian hartu du parte gaur goizez, Lekeition. Bertako Azkue Ikastolak antolaturiko jaian Uriarterekin batera parte hartzaile izan dira, Eusko Jaurlaritzaren ordezkari: Bingen Zupiria, Kultura eta Hizkuntza Politikako sailburua; Maite Alonso, Hezkuntza sailburuordea; Olatz Garamendi, Administrazio eta Zerbitzuen sailburuordea; eta Miren Dobaran, Hizkuntza Politikako sailburuordea.\nBere hitzaldian, Eusko Jaurlaritzak legegintzaldi honetarako bere gain hartu duen erronka izan du hizpide Uriartek: Hezkuntza Lege berria. “Hogeita sei urte igaro eta gero, Hezkuntza Lege berri batek gaur egun indarrean dagoen Euskal Eskola Publikoaren Legearen lekukoa hartzea. Konpromiso hori mantentzen dugu” azaldu du, eta gogorarazi du dagoeneko euskadi.eus atariaren egoitza elektronikoan Lege berri horren prozedura administratiboari hasiera ematen dion kontsulta publikoa irekita dagoela, maiatzaren amaierara arte, nahi duen orok bere ikuspuntua azal dezan.\n“Ikuspuntu anitzez osatutako herria gara, eta horrek aberastu egiten gaitu. Denon artean landuko dugun lege horrek gure hezkuntza indartzeko eta hobetzeko behar ditugun tresna eguneratuak jaso beharko ditu. Gure konpromisoa betez, Eusko Jaurlaritzaren konpromisoa betez, nire asmoa da legealdi honetan Hezkuntza Lege-proiektua Eusko Jaurlaritzako Gobernu Kontseiluan onartu eta Legebiltzarraren eskuetan jartzea, bertan aztertu dezaten” zehaztu du sailburuak.\nLege berrirako bidea, ordea, Hezkuntzaren aldeko Akordioaren Oinarriak jasotzen dituen dokumentuarekin hasi zela gogorarazi du Cristina Uriartek. “Eragileen parte hartzea oso bizia izan zen prozesu guztian zehar, proposamen ugari txertatuz azken dokumentuan. Haien lanari esker, guztien parte hartzeari esker, akordioa lantzen duen dokumentua errealitate bat da. Hor dugu oinarria, beraz”.\nHezkuntza sistemak –tartean Ikastolak direla- eta gainerako gizarte eragileek euskarak egun bizi duen egoeran izan duten garrantzia ere azpimarratu du Uriartek, argiak bezalaxe itzalak ere nabarmenduz. “Gaur egun euskarak duen osasuna Ikastolek, ikastetxeek egindako lan guztiari esker da. Badakit sarritan euskararen ezagutza maila nahiko genukeena baino baxuagoa dela, baina horrek indartu egin behar gaitu gure ahaleginean. Gure aurrekoek egin zuten bezala. Ez du balio kexu agertzea. Baditugu tresnak esku artean, baina Hezkuntzak bakarrik ezin du. Beraz, ekin diezaiogun”, gehitu du.\nAmaitzeko, euskal gizartean gertatzen ari den aldaketa baten inguruko gogoeta ere plazaratu nahi izan du Hezkuntza sailburuak. “Gizarte anitza gara, irekia, pentsamendu eta jatorri ezberdinak ditugun pertsonaz osatua. Euskadi koloretsua gara. Eta hezkuntza sistema ostadar horren isla da. Gure ikasgeletan jatorri ezberdinetako ikasleak ditugu, eta gure herrira, gure ikasgelara iristen diren momentu berean, bat gara. Hauek ez dira hangoak eta gu hemengoak. Denak gara gu. Gure errealitatean murgildu daitezen, gure kultura haiena ere bihurtu dadin, gure hizkuntza ikasle berri horiei oparitzen diegun altxor gisa sentitu dezaten, denok gara beharrezkoak. Egin gaitezen erakargarri, egin dezagun ahalegin berezia, bakoitzak aztertu dezala bere ibilbidea eta ahalegindu dadila. Denon artean, herri anitza eta bateratuagoa bihurtu gaitezen”.\nUriarte_Ibilaldian.JPG 200 KB (JPG)\n858b0952-7d0f-4618-bf97-235... 100 KB (JPG)\nIMG_1749.JPG 800 KB (JPG)\nIMG_1748.JPG 800 KB (JPG)\nIMG_1750.JPG 800 KB (JPG)\nCristina Uriarte sailburuak 2018ko Kilometroak festaren irekiera ekitaldian parte hartu du, Urretxu-Zumarragan\nIrakaslearen figura baloratu eta prestigiatzea eskatu dio Uriartek gizarteari\nCristina Uriarte eta Bingen Zupiria 2018ko Ibilaldia festaren irekiera ekitaldian izan dira, Santurtzin\nHiruko Itunaren baitan egiten ari den erakunde arteko elkarlana nabarmendu du Cristina Uriartek Herri Urratsen


Aztarna digital ekologikoa - Sarean .eus\nCOVID-19 garai honetan, etxetik bi hilabete eman ditut lanean. Telelana deritzon hori frogatu nahi nuen zerbait zen eta, momentuz, ondo doa. Ikusi beharko da telelana gurean gelditzeko etorri den edo ez, baina momentuz aldeko argudio asko dauzka. Laster hausnartzeko momentua helduko da, baina bitartean konfinamenduak bere alde onak dituela esango nuke nik.\nEta ez da hori alde on bakarra.\nNormaltasun berria heldu arte kutsadura asko jaitsi da. Kaleak isilik daude motor soinurik gabe. Paseatzeko leku gehiago dugu, errepideak libre egonik. Istripuek behera egin dute nabarmen. Noiztik ez zenituzten txorien txioak entzuten? Zentzu horretan, bere alde onak ere baditu egoerak.\nNoski, digitalizazioan ere izan du eragina honek.\nDagoeneko atzean geratu dira lehen egunetako albiste “larriak”: streaming bidezko plataformen kalitatea jaisteko beharra zegoela, Internetetik nabigatzeko abiadura berdin, mugikorren 4G abiadura askoz txikiagoa zela… Orain mundu guztia dago gustora Google Meet, Zoom edota Microsoft Teams-ekin lanean.\nOrain, gai honen inguruan hausnartzeko unea heldu da baita: ze kostu du honek? Bai, ados, transformazio digitalak, dirua aurreztea dakar, baina elektrizitate kontsumoaz ari naiz.\nDigitalizazioaren ondorioz, elektrizitate-kontsumoa urteko %8,5 handitzen da. Hemen doaz zenbait kasu bitxi:\nNetflix da streaming bidezko zerbitzuen artean gehien kutsatzen duena (eta diferentzia handia du besteekiko). Nahiago baduzue, eurotan jarriko dut: PlayStation 4 modeloak stand-by egoeran urte oso bat mantentzeak 60 eurotako kostua dakar; PS 5ak hori 5 edo 10 eurotara jaitsi nahi du (itzaltzen baduzue, ez du kosturik, noski!).\nKontrako aldean, Google-k zerbitzariak ur azpian gordetzen hasi zen aspaldi, elektrizitate kontsumoa gutxitzeko; Ecosia bilatzaileak zuhaitz bat jarriko du bere bilatzailearekin egiten den bilaketa bakoitzeko;\nHalakoek axola al digute?\nKalean txoriak entzutea gustatzen zaigu, baina guk gure esku dagoena egiteko prest al gaude? Kotxea hainbeste ez erabiltzea hausnartzeko zerbait den modu berdinean, gure aztarna digital ekologikoaren inguruan hausnartzeko gogoz al gaude?\nNew IP: Txinak proposatutako Internet protokolo berria


Eduki bereziak 20. urtemuga ospatzeko | El Diario Vasco\nFelix Linares eta Edurne Ormazabal, orain dela 20 urteko argazkian.\nEuskal telebista eta irrati kate publikoek bat egingo dute eitb.eus ahaide digitalaren urtebetetzearekin\nEL DIARIO VASCO Martes, 31 enero 2017, 08:55\nAbenduaren 19an 20 urte bete ziren EiTB Interneten hasi zenetik eta '20 urte ez da ezer / 20 años no es nada' da lelopean ospatuko dute komunikazio talde publikoa osatzen duten hedabideek. 20 urteotan gizartean eman diren aldaketak gogoratuko dituzte, hain zuzen, telebistek, irratiek eta webguneak berak astearte honetan, urtarrilak 31.\nETB1en Amaia Cayerok arratsaldero gidatzen duen 'Ahoz Aho' saioan eitb.eus-en historiari buruz hitz egingo dute bertako lankide batekin, urte hauetan Internet eta hedabideak nola aldatu diren aztertuz. Elkarrizketa webgunearen edukiak erakusten dituzten bitartean egingo dute.\nBestalde, eguerdian ETB2n Xabier Lapitzek zuzentzen eta aurkezten duen 'En Jake' saioak 'Ser político en 120 caracteres' izenburua jasoko duen atalean bideoekin eta solasaldirako mahai batean teknologia berriek, zehazki sare sozialek, egungo politikan izan duten eragina jorratuko dute.\nArratsaldero ETB2n Ion Aramendik gidatzen duen '¿Qué Me Estás Contando?' saioan modaren alorrean nola aldatu garen ikusiko dugu. Ondoren, Adela Gonzalezek eitb.eus webgunea nola elikatzen den eta lan hori nolakoa den ikustea erraztuko digu 'Ahora' saioan.\nAzkenik, 'La Noche de?' saioak zinemaren eta saio beraren azken urteen errepasoa egingo du, eta gure hirien transformazioari eta teknologi aurrerapenei keinua egingo die.\nIrratiari dagokionez, Radio Euskadiko, Euskadi Irratiko, Radio Vitoriako eta Gazteako saioek ere 20 urte ez da ezer / 20 años no es nada jardunaldian parte hartuko dute.\nRadio Euskadin, 'Boulevard'ek joera, moda, kontsumo eta oporretan izan ditugun aldaketen berri emango digu, besteak beste. Orain dela 20 urte ez zegoen Internet bidezko deskargarik eta oso preziatuak ziren CDak, telebistako saio eta telesail aukera gutxi zegoen, liburuak eta aldizkariak berriztatu egin dira, pertsona askoren aisia asko aldatu dute merkatal zentroek eta kaleetan punta puntakoak dira pintxo-pote famatua eta gaur egungo gazteek alokatzen dituzten lokalak. Aldaketa guzti horien eta askoz gehiagoren berri entzungo dugu 'Graffiti' saioan.\nEuskadi Irratiari dagokionez, 'Faktoria'k 20 eta 40 urteko pertsonak gonbidatuko ditu ezberdintasunak ikusteko; eta horrez gain, orain dela 20 urte euren bizitzan erabateko eragina izan zuen esperientziaren bat izan zituztenen testigantzak ere izango ditu. Eitb.eus-ekin batera jaiotako hainbat lagun, elkarte eta talde elkarrizketatuko dituzte, eta euren bidez egingo dute oraingo eta 1997ko munduaren arteko alderaketa, 'Hiri Gorrian'.\nEitb.eus-eko Albiste eta Parte hartzearen arduraduna Lontzo Sainz elkarrizketatuko dute Radio Vitorian EiTBk Interneten izan duen eboluzioa aztertzeko.\nGaztean, 'Dida!'ko Jon Baztarrikak 20 urte hauen laburpena egingo du umorea erabiliz. Bestalde, Joseina Etxeberriak, nola ez, musikari buruz hitz egingo digu 'Gaztea Box'en; ibilbideaz, jasan dituen aldaketez eta bilakaeraz arituko da.\nBuenafuente y Cárdenas, a la gresca Isabel Pantoja, sobre la cárcel: «Ese lugar de cuyo nombre no quiero acordarme»


Malaucourt-sur-Seille - Wikipedia, entziklopedia askea.\nArraye-et-Han, Aulnois-sur-Seille, Fossieux, Jallaucourt, Lemoncourt eta Manhoué\n64 (%51.2) 59 (%47.2)\nMalaucourt-sur-Seille Frantziako udalerri bat da, Mosela departamenduan dagoena, Ekialde Handia eskualdean. 2013an 125 biztanle zituen.\n2007an Malaucourt-sur-Seille udalerrian erroldatutako biztanleak 125 ziren. Familiak 43 ziren, horien artean 8 pertsona bakarrekoak ziren (8 bakarrik bizi ziren emakumeak eta 8 bakarrik bizi ziren emakumeak), 8 seme-alabarik gabeko familiak ziren eta 27 seme-alabak dituzten bikoteak ziren.\n2007an 50 etxebizitza zeuden, 42 familiaren etxebizitza nagusia ziren, 6 bigarren erresidentzia ziren eta 2 hutsik zeuden. 49 etxeak ziren eta 1apartamentu bat zen. 42 etxebizitza nagusietatik 33 bere jabearen bizilekua ziren, 8 alokairuan okupaturik zeuden eta 1 doan lagata zegoen; 3 etxek hitu gela zituzten, 9 etxek lau zituzten eta 30 etxek bost zituzten. 31 etxek euren parking plaza propioa zuten azpian. 15 etxetan ibilgailu bat zegoen eta 24 etxetan bat baino gehiago zituzten.\nMalaucourt-sur-Seille udalerriko biztanleria-piramidea 2009an .\n2007an lan egiteko adina zuten pertsonak 79 ziren, horien artean 59 aktiboak ziren eta 20 inaktiboak ziren. 59 pertsona aktiboetatik 54 lanean zeuden (31 gizon eta 23 emakume) eta 5 langabezian zeuden (1 gizon eta 4 emakume). 20 pertsona inaktiboetatik 5 erretiraturik zeuden, 9 ikasten zeuden eta 6 "bestelako inaktibo" gisa sailkaturik zeuden.\n2000. urtean Malaucourt-sur-Seille udalerrian 5 nekazaritza-ustiategi zeuden, 720 hektarea erabiltzen.\nJallaucourt (2,1 km)\nManhoué (2,2 km)\nArraye-et-Han (2,6 km)\nFossieux (2,8 km)\nAboncourt-sur-Seille (3,2 km)\nLemoncourt (3,8 km)\nBNF: 15265940c (data)


AFAGIk zerbitzu psikosoziala Mutrikun bertan eskainiko du urtarriletik aurrera — Mutrikuko Udala\nAFAGIk zerbitzu psikosoziala Mutrikun bertan eskainiko du urtarriletik aurrera\nAFAGIk zerbitzu psikosoziala Mutrikun bertan eskainiko du urtarriletik aurrera Alzheimerra edota bestelako dementziak dituztenei eta haren senitartekoei zuzendutako zerbitzua da; hilero zehazteke dauden bi martitzenetan 10:00etatik 13:00etara, edukiko dute zerboitzua eskura. https://www.mutriku.eus/eu/albisteak/afagik-zerbitzu-psikosoziala-mutrikun-bertan-eskainiko-du-urtarriletik-aurrera https://www.mutriku.eus/eu/albisteak/afagik-zerbitzu-psikosoziala-mutrikun-bertan-eskainiko-du-urtarriletik-aurrera/@@download/image/mutriku_afagi05.jpg\nAlzheimerra edota bestelako dementziak dituztenei eta haren senitartekoei zuzendutako zerbitzua da; hilero zehazteke dauden bi martitzenetan 10:00etatik 13:00etara, edukiko dute zerboitzua eskura.\nUdalak anbulategi zaharreko lokal bat utzi du AFAGI erakundearen esku alzheimerra eta bestelako dementziak dituzten pertsonek eta haien senitartekoek laguntza psikosoziala jaso ahal izateko. Orain arte Eibarrera edota Donostiara joan behar izaten zuten. Orain berriz, herrian bertan edukiko dute AFAGIk eskaintzen duen laguntza jasotzeko, hilero zehaztu gabe dauden, bi martitzenetan, 10:00etatik 13:00etara.\nLokala epe mugarik gabe lagatzea erabaki du Mutrikuko Udalak. “Beharra dagoela ikusi dugu, eta Udalak mutrikuarren kezka jaso du. Eskaera horren aurrean aukera zegoela ikusi, eta proiektua aurrera eramatea erabaki dugu. Ez dugu pentsatzen arazo honekin amaituko dugunik, eta beti egongo da honetarako beharra”, azaldu du Arrate Uranga Mutrikuko Politika Sozialeko buruak.\nAlzheimerra dutenen familiei laguntza ematea berebiziko garrantzia duela azpimarratu du Koldo Aulestia AFAGI (Gipuzkoako Alzheimerdunen eta Bestelako Dementziadunen Senitartekoen eta Lagunen Elkartea) presidenteak. “Ahalik eta herri gehienetara hurbiltzea beharrezkoa da. Orain arte, Debabarrenako zerbitzua Eibarren izan dugu. Felix Peñaren lanari esker, Mutrikuri ere bultzadatxo bat eman, eta zerbitzua martxan ipintzea erabaki dugu bertoko jendearen eta Udalaren interesa ikusi ondoren”.\nEibarren orain arte egin izan ohi duten modura, Mutrikun ere, ordu eta erdiko arreta eskainiko diote familia bakoitzari. Zerbitzuaz baliatu nahi duten guztiek, hitzordua aldez aurretik eskatu beharko dute 943 29 71 18 telefonora deituta edota afagi@afagi.org posta elektronikora idatzita. Familia bakoitza bakarka hartuko dela gogora ekarri du Aulestiak.\nHerritarrek egindako eskaria\nJoseba Palenzuela Mutrikuko alkateak alzheimerra dutenen familiei eskerrak eman nahi izan die lokalaren aurkezpenean. Batez ere ere Felix Peña herritarri, udal taldeari hainbat alditan eskaera egiteagatik. “Herri mailan burutzen ari den lana eskertzekoa da. Guretzat pozgarria da zuen lana erraztea. Arazoa ez da zuena, Mutriku osoarena baizik”.\nAlkateak mutrikuar guztien izenean AFAGI elkarteari ere eskerrak eman nahi izan dizkio Mutrikun zerbitzua martxan ipintzeagatik. “Zerbitzua Eibartik Mutrikura ekartzea guretzako aurrerapausu handia da. Ordubeteko bidaia saihestea asko da herritarrentzako”.\nBideoa: Mutrikuko Hitza


Andatzak antolatutako Etxalar Ibardin ibilaldia izango da igandean | El Diario Vasco\nCosta UrolaAndatzak antolatutako Etxalar Ibardin ibilaldia izango da igandean\nAndatzak antolatutako Etxalar Ibardin ibilaldia izango da igandean\nBestalde, irailaren 9 eta 10ean Benasqueko bailarara joateko asmoa dute, Posets mendira igo asmozGaur izango da bertan parte hartzeko izena emateko azken eguna\nJOSU ARANBERRI USURBIL. Miércoles, 5 julio 2017, 09:41\nAndatza mendizaleen kirol taldeak antolatuta irteera berri bat izango da igande honetan. Uztailaren 9an Usurbildik autobusez abiatuko dira goizeko 7.00etan, Etxalartik Ibardinera joateko. Ibilbidea amaitutakoan Usurbilera itzuliko dira, nahi izanez gero elkarrekin bazkalduaz Usurbilen. 21 kilometro inguruko ibilbidea izango da.\nKantauri itsasoa eta Bidasoako mugako mendien artean, oihanetan eta herri ederretan zehar, XX mendean kontrabandoko pasagune garrantzitsuak lotzen dituen Bidasoako Kontrabandistak ibilbidea burutzen hasi ziren urtarrilean eta igandekoan burutuko dute zazpigarren eta azken etapa, Etxalar eta Ibardinen artekoa.\nIrteera honetan parte hartu nahi dutenek gaur izango dute horretarako izena emateko azken eguna. Andatza mendi elkartetik aditzera eman denez bi prezio jarri dituzte: Irteera soilik 10 euro, eta irteera eta bazkaria 25 euro. Izen-ematerakoan ordaindu beharko dira Andatza Mendizaleen Kirol taldeko bi kontuetako batean: Rural Kutxa 3008 0259 1630 0543 0321 edo Kutxabank 2095 5069 0710 6848 9805.\nGogoratu Andatza Mendizaleen Kirol taldeak antolatzen dituen irteeretan parte hartzeko derrigorrezkoa dela, mendiko federatua izatea eta aseguru txartela indarrean edukitzea.\nPosetsera irteera irailean\nBestalde, irailaren 9 eta 10ean Benasqueko bailarara joateko asmoa dute, Posets mendira igo asmoz. Honenbestez, irailaren 9an, larunbatean irtengo dira autobusez goizeko 6.00etan, larunbatean bertan oinez Angel Orus aterpera abiatzeko. Angel Orustik Posets-eko gailurra (3375 m.) egitea da asmoa, ondoren autobusa hartzeko Eriste herrira jaisteko.\nUztailaren 12a izango da irteera honetarako izena emateko azken eguna eta ordainketa desberdinak jarri dituzte: Andatzako bazkideen-tzat FEDMEko gehigarria dutenen-tzat 36 euro eta ez dutenentzat 45 euro. Bazkide ez direnentzat, bazkideentzat FEDMEko gehigarria dutenentzat 61 euro eta ez dutenen-tzat 70 euro.\nOrdainketak aurrez aipatu ditugun Andatza Mendizaleen Elkartearen 2 kontu korronteetako batean egin beharko dira. Plaza mugatuak izango dira eta lehentasuna Anda-tzako bazkideek izango dute.\nSan Kristobal jaiak ospatuko dira Narrondon ostiraletik Asteburuan zehar Urrategi auzoko festak ospatuko dira


Historia | Bergarako Udala\nBergararen historia nagusiki lau epetan zatitu daiteke:\n1. Herriaren jatorria.\n2. Erdi Aroa: Hiriaren sorrera.\n3. Bergara, ideia berrien bilgune Aro Modernoan.\n4. Trena, Labe Garaiak eta inmigrazioa: Aro Garaikidea.\n1. Herriaren jatorria\nArkeologiako ikerketek erakusten dutenez, Brontze Aroko monumentu megalitikoak zeuden bi gunetan:\nUdala-Intxortako gune megalitikoan\nTrikuharriak eta tumuluak ziren, lurperatzeko eraikuntza gisa erabiltzen zirenak. Egitura berbera da guztietan: hainbat harlauzaz osatutako kamara bat izaten zuten, eta hori estaltzen, errekarri berdintsuz egindako mendixka. Lan horietan aitzindari izan ziren Enrique Egurenek, Joxe Miel Barandiaranek eta Telesforo Aranzadi bergararrak egin zituzten indusketak joan den mendearen hogeigarren hamarkadan\nBergara izena antzinakoa eta aspaldikoa da. Idatzizko lehen aipamena 1050. urtekoa da, Sancho jaunak (Ziana Andrearen anaiak) egindako eskrituran jasotakoa. Dokumentu horren bitartez, Bergarako bere lurretan (Ariceta izeneko monasterioan hau da, San Miguelen) zituen sailak eta sagastiak eman zizkion San Juan de la Peñari.\nBergara hiria Alfonso X. Jakintsuak sortu zuen, Vitoriako forua emanez, Sevillan 1268ko uztailaren 30ean luzatutako pribilegioaren bitartez. Hala, Ariznoa izeneko leku batean herria sortzea erabaki zuen. Hiria hobeto jendeztatzeko, Gaztelako erregeek bi pribilegio eskaini zituzten:\nAlfonso X.ak berak Avilan 1273ko maiatzaren 27an ondokoa agindu zuen: todos los hijosdalgo que hubiesen venido o viniesen a poblarla y ser vecinos de la misma, fuesen quitos de todo pecho, pedido enmienda y yantar.\nAlfonso XI.ak, Sevillan 1344ko maiatzaren 20an emandako pribilegioaren arabera, hiri horretako biztanle izan nahi zuten eskualdeko kapare eta nekazariei hiriko forua eta bertako alkateaz epaituak izateko aukera eskaintzen zitzaien, bere oinetxetan jarraitu arren. Dena dela, pribilegio hori ez zen emango erregeari edo beste eskubideren bati zorpetutako petxa eta eskubideetatik ihes egiteko eskatzen bazen.\nGorosabelen ustez, 1344an jasotako pribilegioak eta Elgetarekin zeuden konponezintasunek erabaki zuten Oxirondoko Santa Marina parrokia Bergarako hirira eranstea. Eranspen hau San Pedroko elizan egin zen 1348ko ekainaren 16an, Mondragoeko eskribaua zen Fortún Ortizen aurrean luzatutako elkartasun-itunaren bitartez. Jasota dagoenez, Enrique II.ak berretsi egin zuen aipatu eranspena Burgosen 1373ko irailaren 10ean.\nBestalde, mende asko geroago, 1925eko abendurako ofizialki eskatuta zegoen Angiozarko bailara eta Ubera auzoa ere batzea. Legeak agintzen zituen tramiteak bete ondoren, Bergarako Udalak, 1927ko apirilaren 23an hartutako erabakiaren bitartez onartu egin zituen anexioaren baldintzak. Elgetako Udalak, bere aldetik, baldintza horien arabera bi auzoak banantzea eta Bergarara eranstea onartu zuen 1927ko martxoaren 24an.\n2. Erdi Aroa: Hiriaren sorrera\nBergarari buruzko lehen aipamena 1050. urtean ageri da agirietan, Sanchok San Juan de la Peñako monasterioaren alde egin zuen Aritzetako San Migel monasterioko lursail eta sagasti batzuen dohaintzari buruzko eskrituran.\nGaztelak 1200 urtean Gipuzkoa bortxaz konkistatu zuenean, hiriak sortzeko prozesu bat hasi zen, ondoko helburuokin:\nGaztela Kantauriko portuekin bat egin eta merkataritzarako komunikazio-bideak sortu nahi zituen. Izan ere Bergara, orduan, Gasteiztik Deba eta Getarirako bidean zegoen. Horren ondorioz, garraiolari eta merkatarien topagune izan zen.\nGaztelako monarkiak, gainera, herri-gune indartsuak sortzeko ahalegina egin zuen, bandokideen indarrari aurre egiteko, baita Frantzia eta Nafarroarekiko defentsarako gotorleku izan zedin ere. Hori dela eta, 1273. urtean zergetatik salbuetsi egin zituen Alfontso X.ak hiriko bizilagunak.\nHorrela bada, Villanueva de Vergara izenarekin, Alfontso X.a Jakintsuak sortu zuen 1268an, Gasteizeko foruan oinarriturik Udalaren gobernua herritar guztiek osatzen zuten, kontzeju irekian.\n1348an eta 1391n Oxirondo eta Uzarragako elizateetako bizilagunak hiriko partaide egin ziren, gainerakoek zituzten eskubide eta betebehar berberekin. Ahaide Nagusien arteko gerra ere iritsi zen hirira; Bergaran ozaetarrak eta gabiriatarrak zeuden elkarren aurka. Inoren aldeko jarrerarik hartu beharrik ez izateko, herriaren gobernu onerako Ordenantzak onartu zituzten Espainiako Errege Katolikoek 1490ean. Bestalde, guztien ordezkaritza (hiriaren gorputza eta errebalak, Oxirondoko elizatea eta Uzarragako elizatea) aldatuz joan zen denboran zehar eta etengabeko gatazkak sortzen ziren arrazoi horrengatik.\nGai honi konponbidea emateko hitzarmen bat egin zen 1497ko uztailean eta Errege Katolikoek berretsi egin zuten ondoren.\nGarai hartan herriak zenbait aldaketa izan zituen:\nHanditu egin zen\nBidekurutzeta eta Masterrekako errebalak sortu ziren.\nEtxeak egurrezkoak zirenez, suteen aurrean arrisku handia izaten zen eta kezka handia izaten zuten herritarrek. Horren ondorioz, 1506ko suteen kontrako ordenantzak eta 1518an, etxeak karez eta harriz berreraikitzeari buruzkoak onartzea eskatu zuten herritarrek.\n3. Bergara, ideia berrien bilgune Aro Modernoan\nGariaren azoka astean hiru egunetan egiten zen Bergaran, eta horrek jende asko erakartzen zuenez, beste hainbat kontratu eta negozio ere sortzen ziren. Hori zela-eta, bide eta ostatuen azpiegitura egokia zuen herriak eta aterpetxe eta ostatu ugari zen.\nMerkataritzako eginkizunez gain, burdinaren transformakuntzan jarduten zuten tailerrak ere sortu ziren: Erramintariek totxo eran jasotzen zuten burdina euren sutegietan eta aitzurrak, matxeteak e.a. egiten zituzten; aiztogileek arma zuriak egiten zituzten, eta kofradia ere sortu zuten; eta suzko armak egiten zituzten artisauek, Deba bailarako armaginen tradizioaren barruan ekin zioten. Nobleek, merkatari aberatsek eta ejerzito zein administrazioko funtzionarioek euren etxeak eraiki eta birgaitzen zituztelako sortu zen arkitektura zibila, Ondartza eta Eguino-Mallea etxeak, esaterako. Eraikuntza erlijiosoak ere garatu ziren.\n1565ean Ondartzako kontadoreak Trinitateko Komentua fundatu zuen berriz Goenkalean eta mendearen amaiera aldera Jesuiten Ikastetxea eraiki zen gaur egungo San Martin Agirre plazan.\nXVII. mendean ere aldaketak izan ziren:\nMendearen hasieran, gaur egungo udaletxea eraiki zuen Lucas de Longa arkitektuak.\nSan Martin Agirre plaza handitu egin zen.\nSan Pedro eta Santa Marina elizak mende horretan zehar eraiki ziren, kanpandorreak izan ezik, beranduagokoak baitira.\nJuan de Irazabal bergararrak, Sevillan kontadorea zenak, Juan de Mesaren Kristo Agoniakoa izeneko eskultura bikaina oparitu zion 1626an bere jaioterriari. San Pedro parrokian dago eskultura hori.\nAntzuolaren desanexioarekin, 1629an aldatu egin zen Bergarako udalerria; Oxirondoko elizatearen saiakerak ez zuen aurrera egin eta herriaren barruan dago orain ere.\nXVIII. mendean irakaskuntzako zentroek egin zuten ospetsu Bergara; Carlos III.ak jesuitak bota zituenean, Euskalerriaren Adiskideen Elkarteak jesuitek herrian zuten Ikastetxea eskatu zion erregeari. Ikastetxe horretan euren ideia ilustratuak praktikara eraman nahi zituzten eta lortu egin zuten. Kimika eta Mineralogia katedrek zientzilari garrantzitsuak erakarri zituzten, Proust edo Chabaneau esaterako. Irakaskuntzaren kalitatearen eta maila altuaren eraginez, mundu osoko ikaslez bete ziren gelak. 1799an Mariaren Lagundia Ikastetxea ere sortu zen neskatilentzat Espoloian.\nKomunikazio beharraren eraginez, Araba Frantziarekin batzen zuen zalgurdien errege-bidea eraikitzen hasi ziren probintzian XVIII. mendean, Bergaratik pasatzen zena.\n4. Trena, Labe Garaiak eta inmigrazioa: Aro Garaikidea\nXIX. mendean gerra karlistak izan ziren gure probintzian. Leku estrategikoan zegoenez, Lehen Karlistadan tropek hartu zuten Bergara eta Seminarioan hartu zuten ostatu. Oso ezaguna da Bergarako Besarkada, gerrari amaiera eman ziona.\nGerrek ez zuten industriaren garapena gelarazi eta, besteak beste, ehungintza (San Antonioko Algodonera 1846an sortu zen), metalurgia, oinetakogintza eta teileriak izan ziren nagusi.\nBestalde, epaitegi barrutiko buru izendatu zuten Bergara eta Ariznoa plazan Epaitegia, kartzela eta eskolak eraiki zituzten Marcial Agirre eskulturgile bergararraren Doña Justa eskultura teilatuan duela. Kanposantua ere eraiki zen Matxiategin, herritik aldenduta eta Espoloia urbanizatu egin zen, Bidekurutzeta San Antonio auzoarekin bat eginez.\nTrena 1888an iritsi zen Bergarara, eta komunikazio-gune garrantzitsu bilakatu zen:\nOrduan Ferrocarriles Vascongados konpainiaren Durango-Zumarraga linea (goiko estaziokoa) martxan jarri zuten.\nBergara-Gasteiz linea 1919ko irailaren 3an abiarazi zuten Anglo-Vasco-Navarro konpainiaren eskutik (beheko estazioan).\nMekolalden egin zen linea bien arteko lotura.\nSeminarioaren eraikinean Mariano José de Lascurain arkitektoak handitu ondoren, Gipuzkoako Institutu Probintziala jarri zen. Dena den, 1873an gerraren eraginez Donostiara eraman zuten.\nXX. mendearen hasieran Unión Cerrajera de Mondragón enpresa sortu zen eta horren ondorioz Labe Garaietako auzo guztia. 1927an Angiozar eta Ubera auzoak, ordurarte Elgetakoak zirenak, Bergaran sartu ziren.\nBeranduago, 50 eta 60ko hamarkadetan, Martoko, San Lorentzo eta Matxiategi auzoak eraiki ziren etorkinak zirela eta etxebizitzen behar handia zegoelako. Egoera ekonomiko onaren adierazle da hori.\nEgoera ekonomiko on horretaz baliatuz, kultura eta kiroletarako ekipamenduetan ere bultzada garrantzitsua izan zen:\nLabegaraieta auzoan (garai batean txatarra-biltegia zegoen lekuan) kiroldegia egin zen.\nErrotalde jauregia egokituta Kultur Etxea eta Batxilergo Institutua eta udal igerilekuak eraiki ziren.\nUNEDaren egoitza bihurtu zen Seminarioa.\n‹ Toponimia mapa interaktiboa gora Bergarako pertsonaia ospetsuak ›


Free online neguko jokoak\nHarry Hanukkah Delivery\nOnline neguko jokoak - hau eski eta snowboard, jolastu hockey, eta askoz ere aukera bat da.\nAskotan, arropa astuna eta hotza tona arren, neguan, oraindik ere, urte sasoi gustukoena. Edo, hobeto esanda, izan zen, betiere, klima, poliki-poliki, baina ziur asko aldatzen hasi bezala. Amodioa eta edertasuna, urte sasoi honetan, guztiak suntsitu. Orain, abenduaren hemen erori ia gurekin eguraldi argia izozteak gau eta bat-bateko berotze goizean ere. A elurra eza New Año haurrek tristura momentua da, eta gizarte- sareen laments helduentzat. Real noraezean batera elurra neguan, elur, Sledding, skatea, snowmen, eta bere, kanonikoak, zoritxarrez, gero eta gehiago, iraganean da orok beste ezaugarri batzuen jolasean. Dutenentzat eta oraindik gogoan benetako elurrak New Urtea kausa, nostalgia egokitzen. Orduan hasiko da jendea masiboki play deiturikoak Neguko Jokoetan. Jolas hauek jokalari erronka bat ezberdinak dira aurretik. Hau da, neguko kirol edo entretenimendu, platformer, eta elur Entourage edo mini- quest dibertigarria pinguinoak edo hartz zuriak inplikatuz apainduta zenbait simulagailu bat izan daiteke. Gauza bat izaten jarraitzen du aldaketarik - joko horiek sortzeko neguan benetako giroan. Zer audientzia atsegin du haientzat, eta erabat ezberdinak belaunaldi - haurren duten, nahiz eta neguan izotz - patinaje pistak eta artifiziala merkataritza guneak eremuak, helduen nor gogoratzen bere haurtzaroko patioan mendietatik ibilaldiak sleds eta snowballs jolasean hasi. Beno, jakina, jokalari, portzentaje esanguratsu batean maite dutenentzat online jokoak beren aniztasuna guztiak daude. Beraz, neguko jokoak arrakasta handiko koherentziaz, eta beraiekin jolasten joko guneak adierazle dira, jauzi eta mugetatik kanpo hazten ari da. Batez ere, Urte Berria eta neguko oporren bezperan. Zehaztu zer da gehien generoaren Neguko Jokoak, oso zaila da. Horien artean, aipatu bezala, batez ere, ez dira txikiak bilaketak, eta simulazioak (adibidez, jokoak, biathlon eskiatzaile simulator gaiak laguntzen klasiko Shooter konbinatzeko ) eta margotu orriak, eta puzzleak eta baita negozio- joko batean dago hotel txiki bat funtzionatzeko behar duzu eski estazioan at. Genero bakoitzak bere zale eta maitale dira. Eta batzuetan Joko hau interesgarria da, haiek bakarrik galtzen dagokion Neguko Jokoak kategorian ere. Gauza bera, baina, Saharako basamortuan hondarretan, adibidez, ia ez zuten interesa. Hori dela eta, gure web -kategoria bereizia saiatu gara jolas horiek sortzeko benetako neguko giroa eta umore biltzeko. Guztiak dira play online eskuragarri, eta, jakina, doan. Aniztasuna eta bermatzen kopurua hemen bat, gutxienez, jokoa gozatu aurkituko duzu.


Delinkuentziak %1,9 egin du behera, delitu eta falta nagusien kopurua jaitsi egin delako - Justizia Administrazioa Euskadin\nDelinkuentziak %1,9 egin du behera, delitu eta falta nagusien kopurua jaitsi egin delako\nAzken urtean delinkuentzia tasak mantendu egin ziren Espainian, horrela esaten dute Barne Ministerioak Diputatuen kongresura aste honetan bidali dituen delinkuentzia eta kriminalitatearen balantzearen datuek. Balantze horretan 2008ko uztailetik 2009ko ekaina artean kriminalitateak izan duen garapena jasotzen da. Denbora tarte horretan, zigor arloko arau-hausteek %1,9 egin dute behera, 1.858.196 izatetik, 1.823.549 izatera pasa dira.\nDelinkuentzia datuen arabera azken urtean delinkuentzia-tasa 6 hamarrekotan jaitsi da, mila biztanleko 47 arau-hauste izateraino. Garapen horrek Espainiako tasa Europar Batasuneko txikinetako bat izatea ekarri du, Europan batez besteko tasa mila biztanleko 70,4 arau-haustekoa baita.\nEuropako Batasunarekiko desberdintasuna areagotu egingo litzateke iaz indarrean jarri ziren bide-segurtasunari buruzko delituak alde batera utziko bagenitu. Delitu horiek eragin handia dute estatistiketan eta batez ere kriminalitate-tasan, horiek kanpo utziz gero, kriminalitate-tasa mila biztanleko 45,8 arau-haustekoa izango litzateke eta.


https://www.berria.eus Bere azken artikuluak eu Sun, 28 Nov 2021 03:25:07 +0100 hourly 1 https://www.berria.eus/irudiak/berriaB.png https://www.berria.eus https://www.berria.eus/paperekoa/1936/020/002/2019-01-22/agur_jaunak_agur_artze_agur_joxan.htm Tue, 22 Jan 2019 00:00:00 +0100 Andoni Salamero https://www.berria.eus/paperekoa/1936/020/002/2019-01-22/agur_jaunak_agur_artze_agur_joxan.htm Agur Jaunak kantua, berezia da, badu berezko xarmarik, solemnitate halako bat. Emanaldi askotan abesten da bizi izandakoak, sentitutakoak, elkar hartutakoak partekatuz ekitaldiei amaiera bikaina emateko, eta, egia esan, guztiok gure baitan zerbait aparta sentituko dugu zutik jarriz seriotasun halako bat uneari ematen diogunean.\nAgur hitza zein aberatsa den euskaraz harritzen naiz; batik bat, esanahi aldetik duen balio bikoitzaz ohartuta; izan ere, hasiera eta amaieraren adiera har dezake, batetik, diosal egiteko, eta norbaiti adio esateko ere bai, bestetik. Etengabeko joan-etorrian, diosal eginez eta adio esanez, zenbatetan ihes egin digun hitz honek! Sakonki eginda, kontzienteki eginez, hau da, barnean sentitzen dena azalduz, zein bete eta osoa den! Baina zein azalki gerta daiteken sentitzen duguna itxurakeria makurrean adierazit; hauxe ere biziaren alderdi eta keinu guztien antzera.\nUrtarrilaren 12an, Joxan Artze, olerkari usurbildarra hil zela urte bat bete zen, eta hilabete horren 15ean, Gipuzkoako Foru Aldundiak duen Tronu Aretoan, Joxanen omenaldian parte hartzeko aukera izan nuen Mixel Ducau eta Caroline Phillips-ekin egindako errezital poetikoan.\nEkitaldi fina izan zela iruditu zitzaidan, bakoitzak Joxanen balioa, pertsona zein artista gisa, gogoratzen eta goratzen jakin genuena. Gutaz gain, hantxe jardun ziren, besteak beste, Markel Olano, Denis Itxaso, Pio Perez eta Belen Oronoz, eta horiek saiatu ziren, bakoitza bere eremutik, Joxanen irudia bertaratutako jendeari gertuagotzen.\nOrduan ere Joxani agur egitea egokitu zitzaigun, alegia, urte baten buruan adio esan genion bezala, haren irudia, berriro ekarri genuen gogora, hari diosal eginez, hari zor zitzaion miresmena birgogoratuz. Joan-etorrian, biziak oraingoan ere haren ateak zeharkatzeko aukera aparta eman zigun.\nEgun horretako Joxanen omenaldian, agur esate horretan, banuen Agur Jaunak abesteko irrikarik, baina ez nuen abestu, eta bazegokidan, neurri batean, horren harira, lekukoa hartu eta abesteko aukera bideratzea, baina atzera egin nuen, emozioa, ausardiarik eza? Gaur, ekitaldia burututa pena dut, eta hitz hauexen bidez, nire agur apala eskaini nahi diot Joxan Artzeri eta Karmeni, haren alargunari, hala nola Joxanen etxeko guztiei.\n«Agur , jaunak eta andereak; agur, jaunak eta andereak, agur t´erdi» Agur, bizi hatsari, gure ondoan bizi eta jardun den adiskide Joxani izateko aukera bikaina emanez bere balioa gureganatzeko egokiera eman digulako. «Denok Jainkoak eiÃ±ak gire, zuek eta bai gu ere», Jainkoak, Biziak, Energiak, Izarren hautsak, Misterioak, Izendaezinak... nahi duzuen bezala, Maitasunaren ondorio garela jakinda, Joxan, zeuk espiritualtasuna bera lantzeko ildoa urratuz, horretan ere aitzindari izanez, aukera ausarta egiteagatik, bejondeizula! Ondo dakizu kate berari erantsiak, lotuak gaudela guztiok, gogo eta gorputzaren zilbor-heste berari zuri atxikiak.\n«e» eta ez nolanahi, gizaki bakoitzak, bizidun garenez, eta bizi eragile izan behar dugunez, izateko arrastoa egokiro urratzeko bidea aurkitu behar dugulako, alegia, zirenak, garenok eta izango direnak elkar batuta, Joxanek zion bezala, biziaren mezulari izanez, sorkuntzaren alorretik, ezinak gaindituz eta izanaren alde eginez, egoera bakoitzari taxuz eta tinko erantzunez.\n«Hemen gire: agur, jaunak, andereak...» bai, hemen gire, gara eta gera, baina izanaren harian, zintzoki, zuzenki eta zuhurki bide egiteko, bide izateko gizakiari zor zaiona maitasun ekintza etengabea dela aldarrikatuz.\nHauxe da, nire agur apala, agur xumea, eta, nire ustez, Agur, jaunak abestia kantatuta, ekitaldi bakoitzaren azkenean, guztiok aretotik joaten garenean, areto hutsean, giroan antzematen dena: sentimen eta bizipenen ostean, hustasun betea, isiltasuna, Joxanek ondo askotxo barrura begiratuz lantzen jakin zuena, eta bere garaian jardunez, biziz, sentituz eta maitatuz lantzeko bidea urratu nahi izan zuena, bera denetik, IZAN horren ederretik. Bai, Joxan, Artze, agur t´erdi, Agur, jaunak horri, isiltasun horri atxikiak gauden honetan, zurekin bat egiten dugu; bai, hemen gire, zu agurtzen, zurekin bat eginda izana gurtzen, garen horretan, betero, betiro urtzen. Jaso besarkada handia zeuk eta etxekoek!]]>


Futboletik haratago | Suministros Industriales GAME, S.A.\nHemendik aurrera Beasain KEko partiduak ikustera joaten garenean, jokalariez gain, teknikariei ere begiratuko beharko diegu; GAME SAren izena eramango baitute beren kamixeta eta gainerako jantzietan.\nZergatik Futbol talde bat?\nBaloiarekin ibiltzeaz gain Beasain KEn argi dutelako beren lanak gazteen hezkuntza, prestakuntza eta garapenean eragina dutela, hauei duintasunez lehia egiten eta garaipena eta porrota behar bezala onartzen erakusten dietelako; kirolaren bitartez lana, laguntasuna, errespetua eta disziplina bezalako balioak lantzen dituztelako.\nZergatik Beasain K.E?\nEsan bezala inguruan errotutako erakunde bat garelako; Olaberrian kokatuta gaude, eta gehienbat inguruko lantegi eta herriekin lan egiten dugu (adb.Beasain). Inguru horrek asko ematen digu, eta inguru hori bizirik mantentzea nahi badugu, argi daukagu zaindu beharrean gaudela; bai ingurunea baita hau osatzen duten pertsonak ere.\nZergatik Teknikarien jantziak?\nBerritzaileak garelako; eta hori gure ekintza guztietan ikustea nahi dugu. Ohikoa izaten da Klub edo elkarte bateko talde jakin bat babestea; gure kasuan teknikarien lanari ikusgarritasuna eman nahi genion, askotan ezkutuan gelditzen diren horiek argitara atera nahi genituen.\nAginco. Neguko katalogo berria.\n2019 neguko katalogo berria aurkezten dizuegu Aginco: kalitatezko lan-tresnak. Industria eta mant...\nDewalt. Erosi XR Flexvolt Dewalt urtarrilaren 31a baino lehen eta taladro bat opari zuretzat\nXR FLEXVOLT serieko hautatuko lan-tresna bat erosten duzunean Taladro Percutor XR 18XRP op...\nLan tresnak eta kamioi jostailua opari\nMugatutako seriea, Facomen 100 urteurrena. Konposaketa – Tresnen kutxa + Facom kamioi josta...\nStarret: zinta zerra makinak\nZehaztasuna, kalitatea eta berrikuntza ESKUZKO ZERRA-MAKINAK S1101 GRABITAZIO-zinta zerra makina ...


Elgera 6 by elgera aldizkaria - Issuu\n6 . Z B / M A I AT Z A\nROBERLIN, ANTONIO, BRYAN, IGOR ETA ALEJANDRO MUNDUAK MUNDU\nBAKAR BIHURTZEN DIREN PUNTUA\nBilboko euskalgintza Elkarrizketa Inkesta Normalkuntza Erreportajea Jarduerak Literatura Musika Teknologia berriak Ikuskizunak Testa Agenda Denborapasak\nEUSKALGINTZA - BADU BADA Eskurtze BHI - Camila, Aratz, Brylin, Joseba eta Wen Chao\n‘BADU BADA’ erakusketara bisitaldia Euskara biziko da baldin eta hiztunak baditu, irakurtzen eta idazten bada, interneten badago, sakelekoan badarabilgu, abesten bada, jolasean eta atsedenean erabiltzen dadugu… Martxoaren 25ean Eskurtzeko 3.mailako ikasleak Alondegira joan ginen ‘Badu Bada’ erakusketa ikustera. Erakusketaren helburua euskara mundu eleanitzearen barruan integratuta dagoela ikustea zen. Ez dakizuenontzat eleanitza hitzak hizkuntza askoduna esan nahi du. Erakusketa oso interesgarria iruditu zitzaigun eta ikusitakoaren xehetasun batzuk aipatu nahi genituzke. Erakusketaren gune batek Europa osoan gehien hitz egiten diren hizkuntzak modu grafikoan erakutsi zizkigun, hau da, puxiken\nbidez. Beraien tamaina nolakoa zen ikusita adierazten zigun hizkuntzaren erabileraren maila. Gure harridurarako erabiliena ez zen ez txinoa, ezta ingelesa ere, ez! Errusiera zen, 278 milioi hiztun baititu. Gure euskarak, ordea, milioi bat inguru. Beste gelatxo batean Koldo Mitxelena hizkuntzalariaren honako hau irakurri genuen: “Egiazko misterioa euskararen iraupena da, ez jatorria”. Benetan harrituta geratu ginen hau irakurri ondoren. Ehundaka hizkuntza desagertu dira Iberiar penintsulan, gurea ez! Horretaz aparte, beste hamaika\nideiaz jabetu ginen: euskara Europako hizkuntzarik zaharrena dela; latina Europa osoan zabalduta egon zela; euskal hiztunak estresa sufri dezakeela euskaraz egin nahi eta ezinagatik; jende askoren lana dagoela gaurko euskararen atzean (gau-eskolak, auzolana…) eta guzti horren gainetik, euskarak bizirik iraun duela. Beraz, jarraitu behar dugu gure hizkuntza zaintzen, eta hori lortzeko ikasi, erabili eta maitatu behar da. Gure ustez, euskalduna da euskara daukana, eta guk euskara eduki nahi dugu.\nROBERLIN, ANTONIO, BRYAN, IGOR ETA ALEJANDROREKIN\nIkasgela, munduak mundu bakar bihurtzen diren puntua Eskurtze BHI - Tyrone Oliveira\nHitz asko egiten da etorkinez, kanpotarrez... baina ezagutzen ditugu? Horretan saiatuko gara, labur bada ere, Eskurtze institutuko DBHko 1go mailako ikasleok artikulu honetan.\nNi Tyrone naiz, 13 urte ditut eta 1go DBH ikasten dut Eskurtze institutuan. Brasilen jaio nintzen, baina Bilbon bizi naiz. Oraingoan, kazetari lana egitea tokatu zait. Gure gelan 20 ikasle gaude, jende oso desberdina eta interesgarria, baina, honako honetan, urrunetik etorri garenon kontu eta historiak, hango eta hemengo esperientziak kontatuko ditugu. Nire solaskideak aurkeztuko dizkizuet: Roberlin, Dominikar Errepublikatik etorria; Antoniok, Afrikan ditu bere arbasoak; Bryan, Venezuelakoa da; Igor, Brasiletik heldu zen; Alejandro, berriz, Boliviatik. Denok hain desberdinak izanik, ikasgelan lagun talde bat osatzen dugu, baina nongoak sentitzen zarete zuek? Denok bat etorri gara erantzunean, leku bietakoak sentitzen gara. Familiakoengandik urrun egotea da zailena, telefonoa eta interneta dira komunikaziorako modurik errazenak. Joatea garestia da, eta urte asko pasatzen dira ikusi gabe. Han eta hemen dago gure bihotza. Zergatik joaten da pertsona bat bere herritik kanpora? Alejandro: Ni adoptatuta etorri nintzen Bilboko familiarengana, nire herria oso pobrea da. Igor: Nire kasuan, ama etorri zen Bilbora turismoa egitera eta bertan gelditu zen lanean. Urte batzuetara nire neba-arrebak ekarri zituen, eta beranduago ni. Bryan: Venezualakoa izanik, amona zeukan Bilbon lehenago etorrita, eta ama eta biak etorri ziren funeral batera. Harrezkero, hemen lan egin eta bizi dira. Antonio: Nire ama Guinea Bissautik Madrilera etorri zen eta handik Euskal Herrira. Roberlin: Amarekin batera etorri nintzen, ama hemen lan egitera baitzetorren.\nEta nire kasua ere kontatuko dizuet. Ama bakarrik etorri zen lanera eta aita Sestaon ezagutu zuen. Brasilera itzuli ziren biak eta ni han jaio nintzen. Beranduago hirurok Bilbora etorri ginen. Nolakoak izan ziren hasierako hilabeteak eskolan? Gehienok burlak izan genituen gure azalaren koloreagatik edota desberdintasunengatik. “Txokolate, beltza, itzuli zaitez zure herrira, zikin kolore…” eta antzekoak esaten zizkiguten. Galdera arrunta izaten zen “zu, zuria zara? Ez bazara, ez duzu jolasten”. Nork bere erara konpondu zuen arazoa. Batzuk, jenio txarra aterata, beste batzuk, norbere munduan sartuta, eta denok, astiro-astiro lagunak eginez. Gaia aldatuz, nabaritu al dute zuen familiek krisia, lanik eza? Bai, lehen supermerkatu arruntetan erosten genuen, eta 200 eurorekin erosketa on bat egiten genuen, orain toki merkeagoetara joaten gara erostera, bestela ezin dugu ia ezer erosi. Amaitzeko, nola eta non irudikatzen duzue etorkizuna? Igor: Zinema zuzendaria izatea gustatuko litzaideke, munduko edozein. Bryan: Zara Homeko langilea izatea gustatuko litzaidake. Roberlin: Hizkuntzak ikasi nahi nituzke eta futbolaria izan. Antonio: Karreretako pilotua izan nahi dut. Alejandro: Heziketa Fisikoko irakasle ikusten dut nire burua. Eta nik? Niri lau horma eta sabaia izatea gustatuko litzaidake, unibertsitatera joatea…\nHurrengora arte lagunok, eta ez ahaztu! Mundua handia da, baina bat bakarra!\nZER NOLAKO JARRERA DU GAUR EGUN GIZARTEAK BERDINTASUNAREKIKO Ibarrekolanda BHI - Umorez talde feminista\nASIER RODRIGUEZ Jendea gero eta kontzientziatuago dago, gazteok batez ere. Garaipena gertu egon arren, bide luzea dugu aurretik.\nSELENE VARELA Nahiz eta ezberdintasuna nabaria den oraindik, gizartea -gazteok batez eregeroz eta kontzientzia handiagoa hartzen ari da eta genero berdintasunaren aldeko borrokak indar gehiago hartu du azken boladan.\nOIHANE DIEZ Nahiko “atzeratua”. Badago jendea nahiko ondo dagoela uste duena baina egia esan gauza pilo falta dira egiteko. Askok ez dute ezer ere egiten euren pribilegioak galtzeko beldur direlako edo “ez zaielako interesatzen”. Hala ere, gero eta jende gehiago dago berdintasuna lortzeko borrokatzen.\nMIRENE GONZALEZ Gaur egungo gizarteak berdintasunaren aldeko itxura ematen du, baina egia esan berdintasunetik oso urrun dago.\nGUILLERMO RANERO Jendeak feminista dela esaten du feministak izan gabe. Hau da, teorian, paperaren gainean denak dira oso feministak baina gero praktikan duten jarrera guztiz matxista da, eta hori eguneroko bizitzan ikusten da islaturik.\nMIKEL URIA Gero eta jende gehiago konturatzen ari da arazoaren larritasunaz eta horrek berdintasun osoa lortzeko borroka dakar. Gizartea gero eta gehiago kontzientziatzen ari da horretaz, iraultza morala behar da.\nNORMALKUNTZA - MUSEOETARA BISITAK Miguel de Unamuno BHI - Irati Aranzabe eta Elene Lasa\nArte Ederretako Museoa:\nMarkus Lüpertzen erakusketa Unamuno institutuan gelaz kanpoko jardueren artean bisitak daude, museokoak, besteak beste. Horrela joan izan gara Sorolla, Antonio Lopez eta Nestor Basterretxearen erakusketetara. Oraingoan Markus Lüpertzena ikusi dugu. Martxoan 2. mailako ikasle guztiok Markus Lüpertzen erakusketara joan gara. Bisitan gauza asko ikasi ditugu bai arteari bai artista honi buruz, gidari baten azalpenei esker. Amaitu eta gero tailer bat egiteko aukera izan dugu. Markus Lüpertz margolari, eskultore eta idazle alemaniarra da, eta era oso pertsonalean eta espontaneoan egiten du lan. Erakus-\nketan ikusi eta azaldu ziguten bezala, artistak obra abstraktoak egiten ditu nahiz eta artista oso klasikoa izan. Bere eskultura eta pintura gehienetan giza gorputza edo aurpegiak agertzen dira, baina berezitasun batekin: gorputz atalak handitu eta apurtu egiten ditu, hau da, deformatu. Bere artelanak ditirambo hitzarekin definitzen ditu. Bilbon bertan, Abandoibarra ibilbidean 2000. urtea\ngeroztik Lüpertzen Judith izeneko eskultura ikus dezakegu. Lüpertzen hainbat margolanek natura hila irudikatzen dute, baina ontzi eta frutak marraztu beharrenan hildakoen buruhezurrak eta antzekoak erakusten ditu kolore biziz eta marra indartsuz. Artista honen margolanen beste berezitasun bat zuri beltzez margoztutako basoak dira, kolore biziz inguratutako hesiez, eta honela irudikatzen du gizakion portaera naturaren aurrean, gizakion erruz hesi baten barruan bezala daudela irudikatzeko. Beste artista batzuen artelanetatik ere ideia nagusiak hartu eta plagiatu egiten ditu, beti ere interpretazio oso pertsonalean. Adibidez, New Yorken Warholek lau koloretan egindako Marylin Monroeren erretratua, kopiatu eta bere eran aldatu zuen. Azken batean, berarentzat, artearen helburua mezua da, originalean zein kopian. Erakusketa ikusi eta gero, tailer bat egiteko aukera izan dugu. Hau da zalantzarik gabe, jarduerarik dibertigarriena; ordu batez eskultore edo pintore baten artelana irudikatu genuen. Kasu horretan altzairuz eta koloretako paperez eskulturak eta margoan egin genituen.\nCOMENIUS Botikazar BHI Laura Baldazo, Ainhoa Ezkurdia, Paul Garate, Amaia PiĂąero eta Maider Yaldebere\nDanimarkan Comeniusekin Kurtso hasieran Comenius proiektua proposatu ziguten. Esan zigutenez, lehenengo aldia izan da horrelako proiektu bat hiruhileduna ez den klase batean egiten dena. Zozketa baten ondorioz gure klaseari tokatu zitzaion parte hartzea. Proiektu hau Europako hainbat herrialdetako institutuek osatzen dute; Alemania, Danimarka, Suedia, Italia eta guk geuk. Bi urteetan herrialde horietan topaketa batzuk egitean datza; guk, adibidez, immigrazioaren eta giza eskubideen gaiak jorratu ditugu. Baina proiektuan klase osoak parte hartzen duen arren, topaketa bakoitzera joateko bost edo sei ikasle aukeratu behar dira; gure kasuan Euskal Herrian immigrazioaren inguruan zuten ideiekin lan bat egin behar izan genuen Danimarka eta Suediara joan ahal izateko.\netxeetan geratu ziren lau egunez eta immigrazioari buruzko bideo bat egin genuen elkarrekin.\nDanimarkan eta Suedian kokatu den proiektu honetan, immigrazioari buruz hitz egin dugu; zehatz mehatz, herrialde bakoitzeko alderdi politiko nagusiek (PP, PSE, EAJ, BILDU, EZKER BATUA, UPyD) immigrazioarekiko dituzten puntu nagusienak bildu genituen eztabaidatzeko, Siriatik, gerra zibilaren ondorioz, Europara zetozen 50.000 errefuxiatuekin zer egingo genukeen. Beraz, ikasleok Europako Parlamentuan egongo bagina bezala gure taldearen (ALDE, EFA, EPPâ€Ś) interesak defendatu behar genituen erreferendum bat eginez, gero besteen aurrean gure proposamena aurkezteko. Gainera, hau guztia egin baino lehen Danimarkako bi politikari Siriako arazoari buruz debate bat egitera etorri ziren.\nOso ondo tratatu gintuzten, lehenengo egunean, Helsingoreko ikasleek hondartza ikustera eraman gintuzten, baita bertan dagoen Hamlet gaztelua ezagutzera ere, Shakespeareren Hamlet obra gertatzen den tokia, hain zuzen. Helsingborgenekoek herritik sightseeing (bisitaldia) bat egitera eraman gintuzten. Azken egunean guztiok elkarrekin afaldu genuen, janaria oso desberdina egin zitzaigun. Beste alde batetik, hango bizimodu maila oso altua dela ikusten da; badirudi bertako biztanleek zerga asko ordaintzen dituztela, baina hori gero islatzen da gizartean, adibidez, ikasteagatik ikasleei hilero 400 euro ordaintzen dizkiete.\nProiektuaren lehen topaketa Bilbon izan zen, abenduan. Hasieran, ez genekien ezer proiektuaz, laster ohitu ginen eta herrialde ezberdinetako jende asko ezagutu genuen; gainera, lau herrialde horietako ikasleak gure\nApirilaren batean gutariko batzuk Suediarantz abiatu ginen eta Danimarkara beste batzuk. Hango ikasleen etxeetan kokatu gintuzten, egia esan, bizi ginen lekuetatik hirietara , autobusez zein metroz 30 minutu baino gehiagora zeuden. Era askotako jendea zegoen, batzuk oso atseginak eta beste batzuk ez hainbeste, baina gehienak edozein momentutan laguntzeko prest.\nAzkenik, esan dezakegu oso esperientzia ona bizi izan dugula eta herrialde ezberdinetako lagun asko egin ditugula bidaia honetan. Espero dugu honelako beste bidaia bat errepikatzeko aukera berriz ere edukitzea institutua bukatu baino lehen.\nJARDUERAK - ANTZERKI FORUMA San Inazio BHI - Aizea Iñiguez\n‘Norabide guztiak’ antzerki foruma Otsailaren erdialdean San Inazio BHI institutuan Baketik fundazioaren eskutik Antzerki Foruma programan parte hartu genuen. ‘Norabide Guztiak’ du izena programa horrek eta, izatez, Trafiko Zuzendaritzak antolatzen du. DBHko 3. eta 4. mailako ikasle guztiok izan ginen bertan. Antzerki Foruma hiru zatitan banatuta zegoen. Lehenengoan, 25 bat minutuz, mugikortasun seguruarekin zerikusia duen zorigaiztoko istorio bat kontatu ziguten. “Neska-mutil talde bat borda batean egingo den jaialdi batera doaz. Gaua bertan emango dute eta denek dute etxeko baimena, batek izan ezik. Hau etxera bueltatu behar da iluntzean. Jaiaren gozoan autobusa hartzea ahazten du. Taldeko mutik batek, antza mozkortuta ordurako, eramango duela diotso. Neskak, azkenean, amore ematen du eta biak abiatzen dira. Bidean istripua izaten dute eta neska elbarri ateratzen da. Bigarrenean, antzezpena bukatu ondoren, moderatzaileak ikuslegoari galdetu zigun istorioaren zein elementu alda zitekeen amaiera positiboago batera bideratzeko. Oso interesgarria izan zen eta guk gogotsu parte hartu genuen eztabaidan, bakoitzak bere iritzia eman nahian.\nHirugarrenean, ‘errealitate-entsegu’ metodoan aritu ginen eta egoera berriz antzeztu genuen ikasleok. Egoera berdinaren aurrean erantzun ezberdina eman genuen eta horri esker istorioari amaiera ona ematea lortu genuen. Egia esan, asko dibertitu ginen eta gauza asko ikasi genuen: talde presioa zer den, horri zelan egin aurre, zein inportantea den ezetz esaten jakitea, lagunak babestu behar ditugula, droga eta alkoholarekin izan behar den arreta eta, batez ere, hartzen ditugun erabakiek ondorioak dakartzatela, batzuetan larriak izanik. Baketik fundazioak beste programa batzuk aurkezten ditu beste gai batzuk jorratuz: indarkeria saihestea eskolan, harreman afektiboen errespetua, elkartasuna… Polita izango litzateke hurrengo batean ere antzerki forum batean esku hartzea.\nLITERATURA - LIBURU IRUZKINAK Salesianos-Deusto Oihane Moral eta Iker San Emeterio\nArtikulu idazleak Mikel Valverderekin\nApirilaren 2an, Hans Christian Andersen idazlearen jaiotegunean, Haur eta Gazteen Liburuaren Nazioarteko Eguna ospatu zen. Hori dela eta, Salesianos-Deuston hainbat jarduera ezberdin izan genituen. Haur Eskolakoei (0-2 urte) 1. zikloko(LH) ikasleek irakurri zizkieten ipuinak. Haur Hezkuntzako geletan guraso batzuk arduratu ziren ipuin kontaketaz. Lehen Hezkuntzan, Gabonetako oporrak hartu genituenean Olentzero pasatu zen klasez klase eta ikasle bakoitzarentzako liburu bat utzi zigun. Apirilaren 2ko ekintzak liburu horien ingurukoak izan ziren. 1. zikloan Nikolas eta botila, Bensuf erlojugilea eta Krokodilo bat nire logelan liburuaren animazio tailerra izan zuten. 2. ziklora Nola zuzendu andere単o gaizto bat eta Izar bat zopan liburuen idazlea etorri zen: Miren Agur Meabe. 3. zikloara Skaterrak bildumaren idazlea etorri zitzaigun: Mikel Valverde. Hurrengo egunetan, Irakurketa Klubekoek ebaluazio orri bat pasatu ziguten ikasle guztioi. Hor, gure iritzia emateko aukera izan genuen. Arrakastatsuak izan ziren ekintza guztiak!!!\nSan Inazio BHI - Beñat Garcia, Markel Montaño, Andoni Herranz eta Iker Gutierrez San Inazio BHI Beñat Garcia, Markel Montaño, Andoni Herranz eta Iker Gutierrez\nEsan Ezetz! Beñat, Markel, Andoni eta Iker dira San Inazion sortu berria den musika talde honetako partaideak. Auzoan hasi eta hezi dira. Aupa! Gu Ezetz! taldea gara, San Inazioko beste musika talde xume bat. Beñat Garciak (bateria), Markel Montañok (gitarra eta ahotsa), Andoni Herranzek (baxua) eta Iker Gutierrezek (gitarra) osatzen dugu. Jotzeko gogotsu gabiltza onak izan ez arren. Akorde erraz batzuk sortzen ditugu, baina ez dakigu zer eta nola egin gustukoak izateko. Hala eta guztiz ere, ez ginateke pozik egongo, hori soilik lortuko bagenu. Gure helburuak ondo pasatzea eta burmuin batzuk martxan jartzea dira, baina aurrena ondo pasatzea, primeran dakigulako tontolapikoz betetako inguru honetan burmuinak piztea zailegia dela. Kontu hau bat-batekoa izan zen. Egun batean hitz egiten hasi ginen, talde bat eratzea denborari onura ateratzeko eta, musika gogoko genuenez, gozatzeko ere. Bageneuzkan, bateria bat eta bi gitarra, baina oraindik ahots bat behar genuen. Orduan egun ba-\ntean entsegu bat egitera joan ginen, Andoni ahotsa bezala, eta Beñat, Iker eta Markel bere instrumentuekin. Denbora pasa ahala, Andonik baxu bat erosi zuen eta ikasten hasi zen, eta orduan Markel abeslari eta gitarra izatera pasatu zen. Denborarekin ere iritsi gara gaur egun garena izatera: lagun talde bat ondo pasatzeko gogoarekin. Musika erraza jotzen dugu. Erritmo sinpleak, baina letra onak. Kortatu, AC/DC, Eskorbuto, The Clash, Piperrak, The Ramones, Sex Pistols, Oliba Gorriak, Nirvana, La Polla Records, Led Zeppellin, Negu Gorriak, The Who… eta horrelako taldeak dira gure sormenaren abiapuntu. Gure abestiak ere sortzen hasi gara, baina hori egiten dugun bitartean, gure gustuko taldeen abestiak jotzen ditugu. Oraindik oso gazteak gara, 15-16 urteko mutikoak, eta badakigu asko falta zaigula ikasteko eta bizitzeko. Gure auzoan hasi eta hezi gara, kaleko ume bilakatuz, horregatik gure abestiak kaleetako eta eguneroko bizitzako arazoetan eta amorruetan oinarritzen dira.\nBERRIAK Ibarrekolanda BHI - Aitor Irigoien eta Unai Jauregibeitia\nuriola.info Bilbon informazioa euskaraz, digitalean eta auzolanean zabaltzen duen hedabide baten falta zegoela ikusita uriola.info sortu dute Berton, Prest! eta Bilbo Hiria Irratia-k, Tokikom-en laguntzarekin. Tokikomeko presidente kargua utzi berri duen Mikel Irizarrek parte hartu zuen Uriola plataforma berriaren aurkezpen ekitaldian eta, azpimarratu zuenez, “gaurkoa oso data pozgarria da guretzat, Tokikomentzat estrategikoa baita Bilbo bezalako hiriburu batean tokiko hedabide indartsu bat egotea”. Berton eta Prest! aldizkariak edota Bilbo Hiria Irratiak “lan handia eta beharrezkoa” egiten dutela adierazi zuen, baina Uriola “pauso bat harago” doala nabarmendu, hiriko euskaldun guztiei komunikazio tresna “paregabea” eskaintzen dielako.\nuriola.info @uriolainfo www.facebook.com/uriolapuntuinfo bilbokouriola@gmail.com\nPrest! eta Berton aldizkarietako arduradun Lur Malleak eta Bilbo Hiria Irratiko Jabi Zabalak eman zuten webgunearen ezaugarrien berri eta, esan zutenez, izaera “irekia eta parte hartzailea” izango du. Hala, erredakzioak landutako gaiez gain, erabiltzaileek bidalitako edukiei ere tartea egingo diete. “Uriolaren zeregina ez da soilik albisteak ematea, baizik eta Bilboko euskaldunak animatzea, kontatu behar dutena konta dezaten. Hori da modu bakarra Bilbo bezalako hiri handi batek eman dezakeen informazio guztira heltzeko”, adierazi zuten. Azken asteotan komunikazio plataformaren sustatzaileak eragile eta norbanako desberdinei aurkeztu diete proiektua, eta haietako asko ageri dira jada partaide gisa: konpartsak, elkarteak, mendi taldeak... Dena den, proiektuaren arduradunek adierazi dute ateak zabalik jarraituko duela eta parte hartu nahi duenak webgunean erregistratzea baino ez daukala.\nIKUSKIZUNAK - IKUS-ENTZUNEZKOAK\nLa Salle Bilbao Ikastetxea - Paula Martin, Jone Iraragorri eta Sofia Tobio\nBideoklipak grabatzen La Salle Ikastetxeko DBHko hiru ikasle gara. Aurten, ikasturte hasieran, plastika eta musika irakasleek lan berezi bat egitea proposatu ziguten, drogei buruzko bideoklip bat grabatzea, alegia. Bideoklipen oinarri musikala aukeratzeko hiru pertsonako talde txikietan banatu gintuzten eta talde bakoitzak abesti bat proposatu zuen. Jarraian, zenbait irizpide kontuan hartuz, lau abesti aukeratu genituen, lau bideoklip ezberdin egiteko. Talde txiki bakoitzari abesti bat egokitu zitzaion eta abesti horrentzako letra berri bat asmatu genuen, drogei buruzkoa.\nLetra guztien artean gure irakasleek aukeratu zuten egokiena, abesti bakoitzeko bat. Guztion artean letra hobetzen saiatu ginen. Ezinezkoa dirudien arren, oso denbora gutxian letra ikasi eta estudio batean abestiak grabatu genituen, oinarri musikalari gure letra eta gure ahotsa jarriz. Grabatzea oso esperientzia positiboa izan zen. Estudioa ikaragarria izan ez arren, behin barruan kaskoak jantzita grabatzen ari ginela egiazko musika talde bat bezala sentitu ginen. Bideoklipa grabatu aurretik eman behar izan genuen azken pausoa bideokliparen gidoi teknikoa egitea izan zen. Hau egiteko lau talde handitan banatu ginen. Bideoan ikusiko\nzena paperean idatzi genuen, gidoi teknikoa osatuz, eta funtzioak banatu genituen, talde artistikoa eta talde teknikoa bereiziz. Azkenik, gure bideoklipa grabatzeko garaia heldu zen. Horretarako BBK-k Sukarrietan daukan egoitzara joan behar genuen, Zinema Astea delako programan parte hartzera. Ikasle asko garenez eta guztientzako lekurik ez dagoenez, bi taldetan banatu behar izan genuen, txanda bakoitzean 45 ikasle joanez. Txanda bakoitzeko bi bideoklip grabatu genituen. Sukarrietan talde bakoitzeko bi begirale genituen eta gurekin egoten ziren bideoak grabatzen eta tailerrak egiten. Lehen eguna aspergarriena izan zen, grabaketa bat nola egiten den irakatsi behar zigutelako eta gure grabaketa planifikatu behar zelako. Baina bigarren egunetik aurrera, grabatzen hasi ginenean, aspergarria izateari utzi zion. Lau egunak oso azkar pasatu ziren. Hurrengo goizean bideoklipen estreinaldia izan genuen eta hainbeste lan egitea merezi izan zuela ikusi genuen.\nTESTA - HIZKUNTZA ETA ZU\nHizkuntza eta zu 1.- Lehen aldia zelakoa izan zen? a. Ez naiz gogoratzen b. Arraro samar sentitu nintzen c. Oraindik ez naiz ausartu\n5.- Bete ezazu: maita nazazu gutxiago… a. eta goza nazazu gehiago b. eta goazen ohera oraintxe bertan c. eta gorrota nazazu gehiago\n2.- Euskara animalia izango balitz... a. Betizua b. Boa c. Ornitorrinkoa\n6.- Ba al dakizu nor den Itxaro Borda? a. idazlea b. aktorea c. Ez dakit\n3.- Zuretzat diglosia da… a. Buru gaixotasun bat b. Heste meharrean dagoen zerbait c. Ez dakit zer ote den\n7.- Bete ezazu: gau eta egun… a. Euskaraz bizi nahi dut b. Gaupasan lagun c. Paso del euskara\n4.- Larrutan hasi zara Torontotik heldu berri den zure bikotekidearekin. Hasperenka ari dela, proposatzen dizu zerbait lizuna esan diezaiozun… a. Jakina naturaltasun osoz b. Eskatzen didan moduaren arabera c. Ez zait ateratzen\n8.- Euskaraz hitz egiteak duen onena da… a. Nahi beste ligatzen duzula b. Eusko Jaurlaritzan lan egin ahal izatea c. Ba al du ezer onik? Zortzi galdera hauei erantzun eta gero, kontsulta itzazu azpiko koadroko emaitzak...\nEMAITZAK Gehienak c badira: txarto konpontzen zarete zu eta euskara. Euskara zuretzat astuna da edo, besterik gabe, euskaraz paso egiten duzu. Gehienak b badira: euskararekin harreman ona duzu. Baina ez zaude guztiz ase. oraindik ez zara ausartu pausoa ematera. Fidatu zaitez apur bat gehiago euskararekin: lasai, ikusiko duzunez ez zaitu abandonatu behar. Gehienak a badira: loteria egokitu zaizu. Euskaraz natural-natural bizi zaren horietakoa zara baina ez ahaztu, errebeldia apur bat ondo dator beti.\nEÑAUT ELORRIETA Noiz: 2014-05-29/ 20:00 Non: Arriaga antzokian Sarrerak: 12/15€ RULO Y LA CONTRABANDA Noiz: 2014-05-16/ 20:00 Non: Campos Eliseos antzokian ‘JAINKO TXIKI ETA JOSTALARI HURA’ Mikel Urdangarin, Rafa Rueda, Bingen Mendizabal eta Mikel Valverdek, Kirmen Uriberen bertsoei musika jarriko diete. Noiz: 2014-05-17 Non: Kafe Antzokian Sarrera: 10€ BARRUTIROCK: YEAH ALL (POP) + 180GR (ROCK) Noiz: 2014-05-22 Non: Bilborock aretoan Sarrera: doan IRON MAIDEN Noiz: 2014-05-29 Non: BECen Sarrera: 50-90€ BARRUTIROCK: HORROR MOVIE TRAILER + SHRAPNEL MEAT (METAL) Noiz: 2014-06-05 Non: Bilborock aretoan Sarrera: doan SKID ROW ETA BUCKCHERRY Noiz: 2014-06-19 Non: Santana aretoan Sarrera: 28€\nDENBORAPASAK La Salle Rebeca Montes, Sofia Martin, Aitor Ikatza, David Mu単oz, Uxue Navia\nGURUTZEGRAMA Euskal musika taldeak\nZeharretara 3. Mundu berri baten mapa. Arnasestuka 5. Gure ereserkia. Muxurik muxu 9. Sarri sarri. Zu atrapatu arte 11. Kristal kolpatuak. Amets bat 12. Maria Kristina. Urrutik kantu 13. Begietan. Ez zaudenetik\nGoitik behera 1. Nostalgia. Mezulari izan nahi dut 2. Guregatik. Irribarre batekin. Esaidazu 4. Nazkatu naiz. Mugatutako gauak 6. Milaka izar berri. Sweet Mary 7. Udarako gau luzeak. Egunero 8. Lau teilatu. Espaloian. Marea gora 10. Bixotza suten. Gabak zerueri begire\nLETRA-ZOPA Aurkitu gure baratzean dauden barazkiak BERAKATZ - AZENARIO - LEKA - TIPULA PIPER - PORRU - TOMATE - URAZA - ZERBA\nLABIRINTOA Bilatu irteera!\nRekaldeberriko BHI Batxilergoko 2. mailako ikasleak Argazkilaria: Giovana Prado\nErrekaldeberri auzoa bisitatzera gonbidatzen zaituztegu Bilboko 7. barrutia da. Bost auzotan banatzen da: Ametzola, Iralabarri, Errekaldeberri, Uretamendi eta Iturrigorri. Antzinako Elgera erreka zegoen tokian eraiki da auzoa. Gaur egun erreka horrek lurpeko ibilbidea egiten du Ibaizabal ibaiarekin batu arte. Bilboko langileri eta Espainiatik lan bila etorritako hainbat pertsonen jomuga izan zen Errekalde XX. mendean. Plangintza ezak eraginda, A-8 autobideak bitan banatzen du auzoa; etxebizitzak autobidea baino lehenago eraikitzen hasteagatik, etxebizitzetako askok, ondo-ondoan dute autobidea. Azken urteetako lan handiek barrutia eraberritu dute. Batetik, RENFEk Trenbidearen etorbidean zeuzkan trenbideak lurperatu dira eta bere toki batean etorbide berri bat eraiki da. Errekaldeberri mendiz inguratuta dago, horregatik mendira joatea eta naturarekin kontaktuan egotea oso erraza da. Gure auzoa zerbitzuz beteta dago eta oso ondo komunikatuta. Aisialdirako leku zabal eta handi asko daude. Jende atsegina eta eskuzabala dago. Auzo honetako\nplazarik esanguratsuena Errekaldeko plaza da. Umeek, eskolatik irten eta gero bertan jolasten dute. Gaztetxe klub asko daude umeak eta gazteak aspertu ez daitezen.\nbaitzen. Orain, aldiz, igogailuari esker botoi bat sakatu baino ez da egin behar. Gainera, Errekaldeko goiko zonaldeari bizitza eman dio, Puntu Beltza deituriko zonaldeari bukaera emanez.\nKukutza gaztetxea oso garrantzitsua izan zen Errekalderentzat. Adin desberdinetako neska-mutilak joaten ziren hainbat ekintza egitera. 2011ko irailaren 23an eraikuntzak egiteko asmoz bota zuten, baina bota ondoren lekua hutsik geratu da, mugimendu gabe.\nZaharren egoitza Egoitza duela bost urte eraiki zen erabili barik eta zaborrez beterik zegoen orube batean. Egoitzak oso eginkizun garrantzitsua betetzen du Errekalden ez zegoelako antzeko zerbitzurik eskaintzen zuen erakunderik. Honez gain, auzoko izkina honi mugimendua eman dio eta behingoz bertan dagoen parkean jendea ikusten da, nahiz eta oso gazteak ez izan.\nAuzoko kiroldegia El Fango da. Eliza Errekaldeko eraikin garrantzitsuenetariko bat eliza da. Izan ere, bertan, hainbat gaztek parte hartzen dute denbora libreko taldeetan, hala nola, Errekaldeberriko Eskautak eta Agintza elkarteak. Igogailua Argazkietako batean Errekaldeko plazaren eta osasun zentroaren artean egindako igogailua ikus dezakegu. Igogailu honek Errekaldeko itxura eraberritzeaz gain, auzokideen bizimodua asko erraztu du, igogailua eraiki baino lehen, institutura edota kiroldegira joateko Larraskitu izeneko kale luze eta aldapatsua igo behar\nLANBIDE HEZIKETA - GIZARTE INTEGRAZIOA\nMila koloreko ostadar batean bizi nahi dugulako Hemen gaudenak Botikazar BHIko Gizarte Integrazioko ikasleak gara. Denak desberdinak, ez dagoelako bi arima berdinik, nork bere beharrak dituelako. Denak pertsonak garen aldetik, berdin adinekoak edo gazteak, hangoak edo hemengoak, gaixotasun zein arazoekin, gizonak zein emakumeak; eskubide eta aukera berdinak izan beharko genituzke.\nHori bermatzeko, norbanakoaren egoera eta premien arabera laguntza eskaintzea, gizarteratzeko ateak irekitzea eta gizarte oro sentsibilizatzea izango da gure lanaren ardatza.\nProfesionalki garatzeko, batetik, pertsonaren beharrak identifikatzen, komunikatzeko sistema ezberdinak ezagutzen eta besteen ikuspuntua hobeto ulertzen lagunduko diguten irizpideak lantzen ditugu. Eta bestetik, egoera eta beharrak baloraturik irtenbideak bilatzeko tresnak eskuratzen ditugu. Guk honetan sinesten dugu, horregatik ari gara gizarte integrazioa ikasten. Etorkizun duin bat izan dezagun, mundu berri bat posible izan dadin eta gure bihotzak handitu daitezen. Erle bakar batek ezin du eztirik egin, baina erlauntza bateko guztiak batuz gero nork gelditu ezti-iraultza?\nELKARRIZKETA KIROLA - TAEKWONDO RUPER ORDORIKA\nSan Adriango BHI Andoni Gonzalez\nTaekwondoa zainetan Aitziberrek San Adrian BHIn ikasten du, DBHko 4. maila. Askok ez dugu haren ibilbidearen berri, ezta ikaskide askok ere. Harekin izan gara eta ikuspegi interesgarria eman digu. Ezagut dezagun, bada. Zer dela eta hasi zinen taekwondoaren munduan? Gimnasia artistikoa egiten nuen hasieran, baina nire lagun batek inbidia eman zidan eta amari eskatu nion aldatzeko eta taekwondoan sartzeko. Zenbat urte daramazu? Bederatzi urte daramatzat. Zortzi urte nituenean hasi nintzen eta ordutik jo eta ke aritu naiz. Zenbat ordu entrenatzen duzu astean? Astean hiru egunetan entrenatzen dut. Astearte eta ostegunetan ordubete eta laurden eta ostiraletan ordu eta erdi bat. Dena den, entrenatzaileak dio ikasketek dutela lehentasuna eta batzuetan ez naiz joaten, gutxitan bada ere.\nZein gerriko janzten duzu? Gaur egun gerriko beltza daramat, baina laster, maiatza aldean edo, 2. DAN ateratzeko asmoa daukat. Horrela, irakaslearen laguntzailea izan naiteke. Aurten zein txapelketatan ibilia zara eta nola baloratuko zenituzke emaitzak? Aurten Euskaditik kanpoko lehiaketa batean egon naiz, Benicassinen, eta laster Marina Dâ€™Orera joango naiz. Euskadiko lehiaketetan Senior kategorian bigarren geratu naiz eta Junior mailan lehenengo. Horri esker, Espainiako lehiaketara joan naiz, Pontevedrara, baina ez dut zorte handirik izan, maila izugarri ona baitzen. Zure etorkizuna, kirol munduari lotua ikusten duzu? Hori espero dut. Taekwondoa irakatsi nahi nuke edo, bestela, kirol irakasle aritzea eskoletan. Faduran erdi mailako ziklo bat egiteko asmoa daukat, eta gero, ahal izanez gero, goi-mailakoa. Zergatik gomendatuko zenuke kirol hau egitea? Beti ona da edozein kirol egitea, baina Taekwondok defentsa pertsonala eta teknika berriak irakasten ditu. Gainera, borroka gustatzen ez bazaizu, teknikako Taekwondoa egin dezakezu, edo alderantziz.\nBOTIKAZAR / ELORRI BERTSO-ESKOLA\nBertso bi ikasketei Doinua: ETAren su-etenetik\nEskertzeko bertsoa da\nICra salto arraro\neuki baidugu aukera\nhantxe ikasi nuen ta\nikasi gozatu eta\nnahiko gustura luzaro\ntxikia ginen antzera\ngutxi falta udarako\nbaina etapa luze honek\nargi dut hori zeharo\norain dauka bukaera\ngure indarrak neurtuta\ndiot beldur handiago\nbertan izango baikara\nprotestatu nahiko nuke\ngu liburuen esklabo\nhoni emanez amaiera\nbaina gauza bat aitortu\nemaitza bat ote naizen\nbehar dut argi ta klaro\negiten dut nik galdera\neta honen kontra gazte\nirailetik ni zain nago\nBilboko ikastetxeen aldizkaria 6. zenbakia, 2014ko maiatza


“La Revoltosa” Zarzuela Musika eta Arte Eszenikoak DVDan zikloan\nOtsailaren 17an, asteazkena, 18:30ean Kultur Etxean.\nOtsailean Zarzuelari egingo diogu tartea, Musika eta Arte Eszenikoak DVDan zikloan,\neta Ruperto Chapí maisuaren “La Revoltosa” eskainiko dugu.\n“La Revoltosa” ekitaldi bakarreko sainete lirikoa da. Libretoa Jose Lopez Silva eta Carlos Fernandez Shaw idazleena eta musika Ruperto Chapí maisuarena. Madrilgo Apolo antzokian eskaini zen lehen aldiz 1897ko azaroaren 25ean.\n“Verbena de la paloma” obrarekin batera, genero txikiaren obra garrantzitsuena da; libretoaren eta musikaren maisutasuna ikusarazten duen oinarrizko pieza da.\nLibretoak XIX. mende bukaerako auzoetako giroa islatzen du fideltasun handiarekin eta garai hartako pertsonaien eta egoeren erretratu bikaina eskaintzen du. Eta hori guztia libreto-egile bikainei esker: Jose Lopez Silva eta Carlos Fernandez Shaw, eszenatokira urte haietako Madrilgo errealitatea eta sentipena ezin hobeto eramaten jakin dutenak.\nMusika da sainete honetan hoberen baloratu izan den elementua. Ruperto Chapí musika-egileak benetako obra sinfonikoa eta herrikoia sortu zuen. Bere musikak hasieratik txunditzen du ikuslea eta osatu zuen partituran alderdi kultua eta alderdi herrikoia ezin hobeto doaz eskutik helduta.\nEskainiko den lanaren nondik norakoak biltzen dituen esku-orria paperean nahi duenak, emanaldiaren sarreran eskatu eta emango zaio.\nBizi dugun egoeraren ondorioz, Areto Nagusiak edukiera mugatua duenez, aurrez izen-ematea egitea gomendatzen da, Kultur Etxeko Harrerara gerturatuz edo 943737202 telefonora deituz.\n03.02.2021Urtarrileko elurtean izandako esku-hartzearen balantzea\n03.02.2021Otsailak 4, Santa Ageda bezpera


NO REGRET JAKA\nKanpoaldetik Gore Thermium ehunaz fabrikaturiko gizonentzako Txanodun jaka teknikoa, isolatzaile modura, 100 gramoko Primaloft Blac Eco insulation materiala daramana. Iragazgaitza eta transpiragarria da, eta haizea erabat blokeatzen du. Txano estugarria, bularraldean kremaileradun 2 patrikaz. Gainera, eskuetarako ere beste 2 patrika ditu, horiek ere kremaileradunak. Velcroz estutzeko eskumuturrak, eta barrenak soka elastikoz estutzekoak, bero-galera ekidite aldera.\nTernuako gizonentzako NO REGRET mendiko jakak uraren aurreko erabateko babes transpiragarria eta guztiz haize-babesgarria eskeintzen du Gore Thermium kanpoko ehunari esker. Gainera, PrimaloftBlack Eco isolatzaileari esker, hotzaren aurrean babestuko zaitu mendi-jardueretan, hala nola, trekking edo mendi-ibilian.\nGORE® THERMIUM™ produktuez egindako janzki isolatzaileak janzkien isolamendua eraginkortasunez mantentzen dute gorputza bero mantenduz denbora gehiag haize eta hotzarekin, euri arina edo elurrarekin. Produktu hauek janzkiaren isolamedua euri eta elurretik babestuta mantentzen dute euriaren kontrako mintz iraunkorrari, zigilatutako josturak dituen eraketari eta ura aldarazteko tratamendu iraunkorra (DWR*) duen kanpoko ehunari esker. GORE® THERMIUM™ mintza guztiz transpiragarria da guztiz haize-babesgarri izanik ere, haizea blokeatzen du eta lurruna irtetzea ahalbidetzen du. Babes eta transpiragarritasunaren konbinazoak janzkien isolamenduaren efektuarengan haize hotzak duen kontrako ondorioak minimizatzen ditu.


Guadalupeko gotorlekua Euskal Herriko babeserako eraikin garaikide ederrenetako bat da. Gotorlekua Jaizkibel mendian dago, Guadalupe santutegiaren ondoan. Hondarribiko Arma Plaza fundazioak antolaturik Guadalupeko fuertera bisita gidatua ospatzen da.\nLekua: Arma Plaza\nSarrerak: 10,00 €\nTelefonoa: 943 11 12 11\nBISITA 1: GOTORLEKUA EZAGUTU\nEraikina 1900 urtekoa da. Behin Hirugarren Gerra Karlista amaituta, Oiartzuneko trintxeradun eremua eraikitzea proiektatu zuten: 8 gotorleku zenbait gailurretan kokatuak, elkarri babesa ematen ziotenak. Proiektu hartatik 3 bakarrik eraiki ziren, Guadalupe Ama Birjinaren Gotorlekua (hiruetan handiena), eta San Markos eta Txoritokieta Gotorlekuak (Errenterian). Gaur egun zaintza etxeetan erakusketa dago, aldi baterakoa, Guadalupeko Gotorlekua eta Jaizkibeleko ondare geologiko eta naturalak azaltzen dituena; erakusketarako sarrera irekia eta dohainik da, bisita gidatuak izaten diren ordutegiaren barruan. Guadalupeko Gotorlekua Udalak erosi zuen, 1989an, eta 1994 urtean Kultur Ondarea izendapena eman zitzaion, Monumentu Multzo kategoriarekin.\nIbilbidean zehar fusileriako galeriak, lubanarroak, bide estaliak, patioak, artilleriako kasamatak, eta eremuak lur azpitik elkartzeko tunelak ikusiko dira, misterio eta historiaz jositako lekuak; eta amaitzeko Gotorlekuaren gain aldea, ikuspegi panoramiko eder bat izateko. Taldeentzako neurrira prestatutako bisitak ere egiten ditugu, eskainitako edozein hizkuntzatan. Bisita gidatua egiteko gutxienez 8 pertsonako taldea behar da. Taldea osatzen ez bada aldez aurretik jakinaraziko da.\nOinetako egokiak ekartzea gomendatzen da.\nEgutegia: bisita egunak ez dira finkoak harik eta bisita egunaren aurreko 48 orduko epea iristen ez den arte, izan ere bitarte horretan aldatu edo ezabatu daitezke.\nIrteera-gunea: Guadalupeko gotorlekuko sarrera nagusia - Jaizkibel Errepidea GI-3440\nGPS koordenatuak: N: 43º 22' 10.46" / W: 1º 49' 8.95"\nUztaila eta abuztuan (ez da erreserbarik behar) / Ostiraletan eta Larunbatan 17:00etan eta Igandetan: 11:00etan<\nIraupena: 120 minutu gutxi gorabehera\nPrezioa: 10,00 € (16 urtetik beherakoek dohainik)\ninfo@armaplaza.eus egin behar da edo 943 64 36 77 telefono zenbakian.